Xexe Yeye Gɔmeɖeɖe—Biblia Si Wowɔ Be Wòanɔ Anyi Eteƒe Nadidi\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Catalan Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Dangme Danish Dutch Estonian Eŋlisi Eʋegbe Fante Finnish Franse Georgian German Greek Haitian Creole Hiligaynon Hungarian Iloko Indonesian Italian Japanese Kabyle Kannada Kinyarwanda Kirghiz Kirundi Korean Krio Lingala Lithuanian Malagasy Malay Mingrelian Nahuatl (Central) Norwegian Oromo Ossetian Polish Portuguese Portuguese (Portugal) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tagalog Tahitian Tarascan Telugu Tigrinya Totonac Tsonga Turkish Tzeltal Tzotzil Ukrainian Valencian Wallisian Welsh Xhosa Zulu\nBiblia Si Wowɔ Be Wòanɔ Anyi Eteƒe Nadidi\nYehowa Ðasefowo dea asixɔxɔ gã aɖe Biblia ŋu wu agbalẽ ɖe sia ɖe. Wosrɔ̃nɛ edziedzi eye wozãnɛ tsɔ fiaa nu amewo tso Mawu Fiaɖuƒea ŋu. (Mateo 24:14) Esiawo katã wɔnɛ be woƒe Bibliawo doa xoxo kaba. Eya tae Yehowa Ðasefowo dze agbagba ɖe sia ɖe be Ŋɔŋlɔ Kɔkɔeawo—Xexe Yeye Gɔmeɖeɖe Biblia si me wogbugbɔ to le ƒe 2013 me la nanya kpɔ eye wòanɔ anyi eteƒe nadidi.\nEle be ŋusẽ nanɔ Biblia yeye sia ŋu. Esi Yehowa Ðasefowo ƒe agbalẽtala siwo le Wallkill si le New York le Amerika la ƒe teƒenɔlawo dzro ale si wodi be yewoawɔ Biblia sia la me kple agbalẽblaƒe aɖe ƒe amegã la, egblɔ na wo be, “Biblia si dim miele la manya wɔ o.” Egblɔ kpee be, “Enye nyateƒe wɔblanui be ɖeko wowɔa Biblia akpa gãtɔ be woanya kpɔ le kɔfinokplɔ̃ dzi alo agbalẽti me, gake womewɔnɛ ŋusẽ nɔa wo ŋu be woanɔ anyi eteƒe nadidi o.”\nXexe Yeye Gɔmeɖeɖe si míewɔ va yi la dometɔ aɖewo mete ŋu do dzi o. Ɣeaɖewoɣi la, ɖeko woɖena ɖekaɖeka le teƒe siwo yame xɔa dzo gbãgbãgbã le. Ame siwo wɔa dɔ le agbalẽtaƒea da nu siwo wotsɔ wɔa agbalẽkpa geɖewo, nutreŋɔ geɖewo kple agbalẽblamɔnu vovovowo kpɔ ale be woate ŋu abla Biblia si ate ŋu ado dzi le yame ƒe nɔnɔme vovovowo me. Le nu siwo ŋu woke ɖo nu la, wowɔ Biblia vovovowo be woado wo kpɔ eye wotsɔ wo na Ðasefo siwo le nuto xɔdzowo kple teƒe siwo fana miamiamia abe Alaska ene la me be woado wo kpɔ le yame ƒe nɔnɔme vovovo mawo me.\nLe ɣleti ade megbe la, ameawo gbugbɔ Bibliaawo vɛ ale be woalé ŋku ɖe wo ŋu. Ame siwo wɔa dɔ le agbalẽtaƒea nɔ te ɖe nu siwo ŋu woke ɖo la dzi gatrɔ asi le Biblia ŋu eye wogaɖo wo ɖa be woado wo kpɔ. Biblia siwo katã wodo kpɔ la le 1,697. Ame ʋɛ aɖewo gɔ̃ hã melé be nɛ tututu o. Le kpɔɖeŋu me, wogblẽ Biblia ɖeka ɖi tsi ƒo le zã me. Bubu hã ge ɖe tɔɖɔɖɔ aɖe me esi ahom tu. Nu siwo ŋu woke ɖo le dodokpɔ siwo wowɔ le teƒe vovovoawo kple ale si woɖe ŋu ɖi gblẽ Biblia ɖi tsi ƒo la me na wosrɔ̃ nu vevi aɖewo tso ale si woawɔ Biblia sia wòado dzi wu la ŋu.\nLe ƒe 2011 me esime wonɔ Biblia siawo dom kpɔ le teƒeteƒewo la, Ðasefoawo ƒle agbalẽblamɔ̃ deŋgɔwo da ɖe woƒe agbalẽtaƒewo le Wallkill kple Ebina le Japan. Míaƒe taɖodzinue nye be woata Biblia wòasɔ gbɔ eye esiwo woata le teƒe eveawo siaa nasɔ kple wo nɔewo pɛpɛpɛ.\nAgbalẽkpaa Ŋɔŋlɔ Ƒe Kuxiwo\nLe ƒe 2012 ƒe gɔmedzedze la, agbalẽtaƒe eveawo dze akpa yeye si wotsɔ nutreŋɔ ƒomevi aɖe wɔ la dede na Xexe Yeye Gɔmeɖeɖe Biblia xoxotɔa, woƒe amadede le yibɔ kple dzĩ tɔgbi. Ke hã womedo nutreŋɔ kple akpawɔnu siwo le agbalẽblamɔ̃ yeyeawo me la ya kpɔ le teƒeteƒewo o, eye esi wotsɔ wo wɔ akpa de Biblia ŋu la, akpaa ŋlɔna ŋutɔ. Agbagba siwo wodze le gɔmedzedzea me be woakpɔ nɔnɔmea gbɔ medze edzi o, esia wɔe be wodzudzɔ dɔa.\nAme siwo wɔ akpawɔnu siawo dometɔ ɖeka gblɔ be yewonyae nyuie be akpa siwo metri o la ŋlɔna, eye asesẽ ŋutɔ be woakpɔ ta na kuxi sia. Ke hã Ðasefoawo mena ta hegatrɔ ɖe akpa titriwo wɔwɔ ŋu o, woɖoe kplikpaa boŋ be yewoawɔ akpa bɔbɔe aɖe si anya kpɔ. Esi wodo Biblia siawo kpɔ dzinu etɔ̃ megbe eye wodo nutreŋɔ kple akpawɔnu vovovowo kpɔ vɔ megbe la, wova ke ɖe nutreŋɔ kple akpawɔnu tsakatsaka nyui aɖe ŋu. Esia wɔe be wogadze dɔa gɔme. Fifia wote ŋu ta Biblia si ƒe akpa megale ŋɔŋlɔm o.\nWoɖo Asi Wo Tata Dzi\nLe September 2012 me la, wobia tso agbalẽtaƒeawo si be woadzudzɔ Biblia xoxotɔawo tata, woama wo katã vɔ, eye woalala ɣeyiɣi nade be woadze Xexe Yeye Gɔmeɖeɖe Biblia si me wogbugbɔ to le ƒe 2013 me la tata gɔme. Woɖe Biblia yeye sia ɖe go le Gbetakpɔxɔ Biblia Kple Trakt Habɔbɔa ƒe ƒe sia ƒe takpekpea me le October 5, 2013 dzi.\nWoɖo Biblia yeyea ƒe nuŋlɔɖi siwo le mɔ̃ dzi ɖe agbalẽtaƒeawo le Fiɖa, August 9, 2013 eye wodze Bibliaa tata gɔme le ŋufɔke. Wota Biblia blibo gbãtɔ le August 15 dzi. Le kwasiɖa adre siwo kplɔe ɖo me la, agbalẽtala siwo le Wallkill kple Ebina wɔ dɔ zã kple keli ta Biblia 1,600,000 hede ʋu ɖo ɖe teƒeteƒewo, eye esia wɔe be ame siwo katã kpɔ gome le ƒe sia ƒe ƒe takpekpea me dometɔ ɖe sia ɖe te ŋu xɔ Biblia ɖeka.\nEnye nyateƒe be Biblia yeye sia nya kpɔ ŋutɔ eye wotrɔ asi le eŋu be wòanɔ anyi eteƒe nadidi, gake agbenya si le eme la ya gaxɔ asi wu gɔ̃ hã. Nyɔnu aɖe si le United States ŋlɔ le gbe si gbe wòxɔ Biblia ƒe ŋufɔke bena: “Biblia yeye sia na mele Biblia me nyawo gɔme sem nyuie wu.”\nWote Ŋu Le Agbɔsɔsɔ Si Hiã La Tam\nKpɔ ale si agbalẽtamɔ̃ si le Japan la na be wote ŋu le Biblia agbɔsɔsɔ si hiã le xexea me godoo la tam la ɖa.\nƉoe Ɖe Amewo Ɖoe Ɖe Amewo Biblia Si Wowɔ Be Wòanɔ Anyi Eteƒe Nadidi\nƑe Sia Ƒe Takpekpea Me Nyatakakawo—October 2013\nBiblia Yeye Tata


Tsaɖiɖi Yi Italy | Dukɔwo Kple Amewo\nNYATI SI LE AKPAA DZI Nyatakakadzraɖoƒe Si Nyo Na Ame Sia Ame\nINTERVIEW Nugbagbesueŋutinunyala Aɖe Ƒe Xɔse\nHELP FOR THE FAMILY Ale Si Nàwɔ Anɔ Te Ðe Hatiwo Ƒe Nyaƒoɖeamenu Nu\nTHE BIBLE'S VIEWPOINT Nuwɔwɔwo\nLANDS AND PEOPLES Tsaɖiɖi Yi Italy\nWAS IT DESIGNED? Nya Ɣaɣla Aɖe Si Ku Ðe Yiyiɖɔ Ŋu\nNyɔ! | January 2014\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Icelandic Iloko Indonesian Italian Japanese Kinyarwanda Kirghiz Kirundi Korean Latvian Lithuanian Macedonian Malagasy Maltese Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Vietnamese Xhosa Zulu\nTsaɖiɖi Yi Italy\nITALY ƒe anyigba ƒe nɔnɔme kple yame ƒe nɔnɔme to vovo tso nuto yi nuto me. Eƒe ƒuta didi va se ɖe tonutowo me; eƒe anyiehe xɔa dzo gbãgbãgbã eye eƒe dziehe fana miamiamia. Dzotowo bɔ ɖe Italy, gake wo dometɔ ʋɛ aɖewo, abe Stromboli kple Mount Etna, koe tea ŋu wóna.\nModzakaɖetsaɖilawo ɖoa aklo si woyɔna be gondola toa tsimɔ gbogbo siwo le Venice dzi\nItaly nye Europa-dukɔ siwo me amewo sɔ gbɔ ɖo wu la dometɔ ɖeka. Dukɔ bubu me tɔwo, abe Arabitɔwo, Byzantiumtɔwo, Helatɔwo, Normandytɔwo kple Foiniketɔwo, va to du sia me yi kpɔ.\nBlemanuwo kple kpetata dzeaniwo bɔ ɖe dukɔ sia me. Blema Helatɔwo kple Romatɔwo ƒe glikpowo alo xɔ dzeani siwo wotu le Ðɔɖɔɖoɣi kple Aɖaŋunuwo Ƒe Ɣeyiɣiwo me geɖe le Italy du geɖewo me. Woyɔa aɖaŋudɔwɔla xɔŋkɔwo abe Bernini, Michelangelo kple Raphael ene ƒe ŋkɔwo tɔna ɖe nutatawo, kpetatawo kple tsidzidzi wɔwɔewo ŋu.\nAmewo doa vivi ɖe nuɖuɖu ŋu ŋutɔ, eye nuɖuɖu wɔa akpa vevi aɖe le woƒe dekɔnu geɖewo me. Pasta ye wotsɔ ɖoa kplɔ̃ gbã, eyome ʋulãwo, tɔmelãwo kple amagbewo kplɔnɛ ɖo. Wozãa amititsetse ƒe ami geɖe le nuɖaɖa me, elabena woɖaa ami gbogbo aɖe le dukɔa me. Pizza kple risotto nye Italytɔwo ƒe nuɖuɖu siwo xɔ ŋkɔ ŋutɔ.\nItalytɔwo doa vivi ɖe ame ŋu, wowɔa amedzro eye wolɔ̃a xɔlɔ̃wɔwɔ. Wolɔ̃a dzeɖoɖo hã, eya ta zi geɖe la amewo nɔa dze ɖom le ablɔwo dzi alo nɔa dze ɖom vevie le mɔwo dzi nɔa yiyim.\nPasta nye Italytɔwo ƒe nuɖuɖu vevi aɖe\nItalytɔ akpa gãtɔ gblɔna be Katolikotɔwoe yewonye, gake wo dometɔ ʋɛ aɖewo koe dea sɔleme edziedzi. Wogblɔ be sɔlemeha megakpɔa ŋusẽ boo ɖe amewo dzi le ƒe ʋɛ siwo va yi me o, elabe amewo megale wɔwɔm ɖe sɔlemeha ƒe nufiafia si li tso gbe aɖe gbe ke ku ɖe fuɖeɖe kple srɔ̃gbegbe ŋu la dzi o.\nYehowa Ðasefowo ya le dzidzedze geɖe kpɔm le Italy. Wonya wo nyuie be wofiaa Biblia amewo le woƒe gbeƒãɖeɖedɔa me eye wonɔa agbe ɖe Biblia ƒe mɔfiamewo nu. Yehowa Ðasefowo ƒe hame 3,000 kple edzivɔwoe le Italy, eye hame siawo dometɔ geɖe dzea agbagba ɖea gbeƒã na gbe bubu dola siwo menye Italytɔwo o. Le ƒe ewo siwo va yi nyitsɔ laa me la, dutagbedolawo ƒe agbɔsɔsɔ dzi ɖe edzi zi etɔ̃ sɔŋ le Italy, eya ta eva hiã vevie be woafia Biblia dutagbedolawo.\nTogbɔ be Roma-dua mee Vatican Dugã le hã la, enye du si le eɖokui si tso ƒe 1929 me eye Italytɔwo bunɛ be enye dukɔ bubu.\nDolomite-to glidzaglidzawo nye togbaka siwo le Italy ƒe dzieheɣedzeƒe\nAmewo ƒe agbɔsɔsɔ: Miliɔn 61\nYame ƒe nɔnɔme: Mediterranea-ƒua le Dukɔa ƒe anyiehe eye yame mefana tututu le vuvɔŋɔli le nuto sia me o, eye dzomeŋɔli nɔa anyi wòdidina. Le dziehe gome la yame fana miamiamia le vuvɔŋɔliwo\nAnyigba: Dukɔa ƒe akpa gãtɔ nye tonyigbawo, eye woƒe ƒuta ƒe didime nye kilometa 7,500\nJanuary 2014 | Nyatakakadzraɖoƒe Si Nyo Na Ame Sia Ame\nNYƆ! January 2014 | Nyatakakadzraɖoƒe Si Nyo Na Ame Sia Ame


Nyaɖeɖefia 22 | Biblia Le Internet Dzi | Xexe Yeye Gɔmeɖeɖe\n‘Va! Xɔ agbetsi la no faa’ (17)\n“Aƒetɔ Yesu, va” (20)\n22 Eye wòfia agbetsitɔsisi aɖem,+ si me kɔ abe kristalo-kpe ene, eye wòle sisim tso Mawu kple Alẽvi+ la ƒe fiazikpui la gbɔ 2 va to du la ƒe ablɔ gã la titina. Eye agbetiwo le tɔsisi la ƒe go eveawo dzi, eye wotsena zi wuieve ƒe sia ƒe, wotsena ɣleti sia ɣleti. Woƒe aŋgbawo nye dɔyɔgbe na dukɔwo.+ 3 Eye fiƒode aɖeke maganɔ anyi azɔ o. Ke boŋ Mawu kple Alẽvi+ la ƒe fiazikpui la anɔ du la me, eye Mawu ƒe kluviwo awɔ subɔsubɔdɔ kɔkɔe nɛ; 4 eye woakpɔ eƒe ŋkume,+ eye eƒe ŋkɔ anɔ woƒe ŋgonu.+ 5 Eye zã megale dodo ge o,+ womahiã akaɖi alo ɣe ƒe keklẽ o, elabena Yehowa* Mawu aklẽ na wo,+ eye woaɖu fia tegbetegbee.+ 6 Eye wògblɔ nam be: “Nya siawo nye nyateƒenyawo* kple nya vavãwo,+ ɛ̃, Yehowa,* Mawu si na eƒe gbɔgbɔ ʋã nyagblɔɖilawo la,+ dɔ eƒe dɔla ɖa be wòaɖe nu siwo ava dzɔ kpuie la afia eƒe kluviwo. 7 Kpɔ ɖa! Megbɔna kpuie.+ Dzidzɔtɔe nye ame sia ame si léa nyagblɔɖinya siwo le agbalẽ sia me la me ɖe asi.”+ 8 Nye Yohanes, nyee nye ame si se nu siawo eye mekpɔ wo. Eye esi mese nu siawo eye mekpɔ wo la, medze klo ɖe mawudɔla si ɖe wo fiam la ƒe afɔnu be made ta agu nɛ. 9 Ke egblɔ nam be: “Kpɔ nyuie! Mègawɔ nu ma o! Nye hã kluvi ko menye abe wò ke ene kpe ɖe nɔviwò, siwo nye nyagblɔɖilawo kpakple ame siwo léa agbalẽ sia me nyawo me ɖe asi la ŋu. De ta agu na Mawu.”+ 10 Egagblɔ nam be: “Mègatre nyagblɔɖinya siwo le agbalẽ sia me la nu o, elabena ɣeyiɣi ɖoɖi la tu aƒe. 11 Nu madzɔmadzɔ wɔla nenɔ nu madzɔmadzɔ wɔwɔ la dzi, ɖinuwɔla nenɔ ɖinuwɔwɔ la dzi; ke nu dzɔdzɔe wɔla hã nenɔ nu dzɔdzɔe wɔwɔ la dzi, eye ame si le kɔkɔe la neyi edzi wòanɔ kɔkɔe. 12 “‘Kpɔ ɖa! Megbɔna kpuie, eye fetu si mana la kpe ɖe ŋutinye, be maɖo eteƒe na ame sia ame ɖe eƒe dɔwɔwɔ nu.+ 13 Nyee nye Alfa kple Omega,*+ gbãtɔ kple mlɔetɔ, gɔmedzedze kple nuwuwu. 14 Dzidzɔtɔwoe nye ame siwo nya woƒe awu ʋlayawo,+ ne woana ŋusẽ wo be woayi agbetiawo gbɔ,+ eye woato du la ƒe agbowo nu age ɖe eme.+ 15 Avuwo* kple afakalawo kple ahasiwɔlawo* kple amewulawo kple trɔ̃subɔlawo kple ame sia ame si lɔ̃a aʋatsokaka, eye wòkanɛ la, woawo ya woatsi agbo la godo.’+ 16 “‘Nye, Yesu, ye dɔ nye mawudɔla ɖa be wòaɖi ɖase le nu siawo ŋuti na mi hena hameawo. Nyee nye David+ ƒe kè kple eƒe dzidzimevi kpakple ŋukeɣletivi keklẽ la.’”+ 17 Eye gbɔgbɔ la kple ŋugbetɔ+ la le gbɔgblɔm be, “Va!” eye ame sia ame si le esem la negblɔ be, “Va!” eye ame sia ame si tsikɔ le wuwum la neva;+ ame sia ame si lɔ̃ la, nexɔ agbetsi la no faa.+ 18 “Mele ɖase ɖim na ame sia ame si sea nyagblɔɖinya siwo le agbalẽ sia me la be: Ne ame aɖe tsɔ nane kpe ɖe nu siawo ŋu la,+ Mawu atsɔ fuwɔame siwo woŋlɔ ɖe agbalẽ sia me la akpe ɖe eŋu nɛ;+ 19 eye ne ame aɖe ɖe nane le nyagblɔɖinya siwo le agbalẽ sia me la me la, Mawu aɖe eƒe gome ɖa le nu siwo woŋlɔ ɖe agbalẽ sia me la me: maɖe mɔ nɛ be wòaɖu agbetiawo+ ƒe tsetsewo o, eye maɖe mɔ nɛ be wòanɔ du+ kɔkɔe la me o. 20 “Ame si le ɖase ɖim le nu siawo ŋu la gblɔ be: ‘Ɛ̃, megbɔna kpuie.’”+ “Amen! Aƒetɔ Yesu, va.” 21 Aƒetɔ Yesu ƒe amenuveve nanɔ anyi kple ame kɔkɔeawo.\n^ Alo, “Kakaɖedzi le nya siawo ŋu.”\n^ Efia, ame siwo ƒe nuwɔnawo nyɔ ŋu le Mawu ŋkume.\n^ Alo, “ame siwo ƒoa wo ɖokui ɖe gbɔdɔdɔ manɔsenu me.” Kpɔ Nya Tɔxɛwo Gɔmeɖeƒea.


Hosea 13 | Biblia Le Internet Dzi | Xexe Yeye Gɔmeɖeɖe\nEfrayim trɔ̃subɔla la ŋlɔ Yehowa be (1-16)\n‘Oo Ku, afi kae wò ti la le?’ (14)\n13 “Ne Efrayim ƒo nu la, amewo dzona nyanyanya,Elabena ame vevi wònye le Israel.+ Gake le Baal+ ta, eɖi fɔ, eye wòku. 2 Azɔ wogawɔ nu vɔ̃ bubu kpeeEye wotsɔ klosalo wɔ legbawoe;*+Wowɔ legbawo aɖaŋutɔe, wo katã wonye aɖaŋudɔwɔla ƒe asinudɔ. Wole gbɔgblɔm na wo be, ‘Ŋutsu vɔsalawo negbugbɔ nu na nyiviwo.’+ 3 Eya ta woazu abe ŋdililikpo ene,Abe zãmu si nu yina ŋdi kanya ene;Abe tsro si ya kplɔna dzonɛ le nukuƒoƒe ene,Abe dzudzɔ si toa xɔtadowo nu yina ene. 4 Nyee nye Yehowa wò Mawu tso Egipte-nyigba dzi ke;+Mènya Mawu bubu aɖeke o, negbe nye ko,Xɔnametɔ aɖeke menɔ anyi o, negbe nye ko.+ 5 Melé be na wò le gbea dzi,+ le kuɖiɖinyigba dzi. 6 Woƒe gbeɖuƒewo ɖi ƒo na wo.+Woɖi ƒo, eye woƒe dzi de asi dada me. Ale woŋlɔm be.+ 7 Manɔ abe dzata ene na wo,+Made xa ɖi abe lãklẽ ene le mɔ to. 8 Madze wo dzi abe sisiblisinɔ si ƒe vi bu ene,Eye mavuvu woƒe akɔta.* Mavuvu wo le afi ma abe dzata ene;Lã wɔadã avuvu wo ʋayaʋaya. 9 Oo Israel, atsrɔ̃ wò,Elabena ètso ɖe nye, wò xɔnametɔ ŋu. 10 Azɔ afi kae wò fia la le, ne wòaxɔ na wò le wò duwo katã me,+Eye afi kae wò dziɖula* siwo ŋu nègblɔ le be,‘Na fia kple amegãm’ la le?+ 11 Mena fia wò le nye dɔmedzoe me,+Maɖee ɖa le nye dziku helĩhelĩ me.+ 12 Wobla Efrayim ƒe vodada da ɖi;Wodzra eƒe nu vɔ̃ ɖo. 13 Ase veve abe nyɔnu si le ku lém ene. Ke vi manyanu wònye;Ne azã de la, medoa ta ɖa be woadzi ye o. 14 Maɖe wo le Tsiẽƒe* si me;Magbugbɔ wo axɔ le ku si me.+ Oo Ku, afi kae wò ti si nètsɔ le ame tém la le?+ Oo Tsiẽƒe, afi kae wò nugbegblẽ le?+ Dɔmetɔtrɔ aɣla ɖe nye ŋkuwo. 15 Ne etsi vlɔvlɔvlɔ le aɖawo dome hã,Ɣedzeƒeya, Yehowa ƒe ya, aƒo.Eƒo tso gbegbe gbɔna, ana eƒe vudo namie keŋ, eye wòana eƒe tsidzɔƒe naƒu. Ame ma aha eƒe nu vevi siwo katã le eƒe kesinɔnudzraɖoƒe.+ 16 Woabu fɔ Samaria,+ elabena edze aglã ɖe eƒe Mawu ŋu.+ Woatsi yi nu,Woaxlã wo viwo ɖe nu,+Eye woadze ƒo le woƒe funɔwo nu.”


2 Fiawo 1 - Holy Bible [Ewe Bible 1913] - (2Fi 1)\nLe Axab ƒe ku megbe la Moab dze aglã ɖe Israel ŋu.\nEye Axazya ge tso eƒe xɔtaxɔ ƒe fesre nu le Samaria, eye do dze eɖzi. Tete wòdo amewo gblɔ na wo bena: Miyi Mabia nu Ekrontɔwo ƒe mawu Baal-Zebub be, ɖe mahaya tso nye dɔléle sia mea?\nKe Yehowa ƒe dɔla ƒo nu kple Eliya, Tisbitɔ la bena: Tso, naɖakpe Samaria-fia ƒe dɔlawo, eye gblɔ na wo bena: Esi Mawua ɖeke mele Israel o ta, mieyina ɖe nu bia ge Ekrontɔwo ƒe mawu Baal-Zebub a?\nEyata ale Yehowa gblɔ esi: Aba, si dzi nède la, màgaɖi le edzi akpɔ o, ke boŋ àku. Tete Eliya yi.\nEye esi dɔlawo gbugbɔ yi egbɔ la, ebia wo bena: Nukaŋuti mietrɔ gbɔ?\nEye wòbia wo bena: Aleke ŋutsu, si va kpe mi, eye wògblɔ nya siawo na mi la ƒe nɔnɔme le?\nWoɖo ŋu nɛ bena: Ŋutsu la nye fume, eye wòtsɔ lãgbalẽ bla ali dzi. Tete wògblɔ be: Eliya, Tisbitɔe.\nEye wòdo ame blaatɔ̃wo ƒe amegã kple eƒe ame blaatɔ̃awo. Esi wòva egbɔ la, kpɔ ɖa, ebɔbɔ nɔ anyi ɖe to la ta me. Eye wògblɔ nɛ bena: Mawu ƒe ame, fia be: Ɖi va!\nTete Eliya ɖo ŋu gblɔ na ame blaatɔ̃wo ƒe amegã bena: Nenye Mawu ƒe amee menye la, ekema dzo netso dziƒo, ne wòafiã mia kple wò ame blaatɔ̃awo! Tete dzo tso dziƒo hefiã eya kple eƒe ame blaatɔ̃awo.\nEye wògadɔ ame blaatɔ̃wo ƒe amegã bubu kple eƒe ame blaatɔ̃wo ɖo ɖa. Eya xɔ edzi gblɔ nɛ bena: Mawu ƒe ame, ale fia la gblɔ esi: Ɖi va fififi!\nEliya ɖo ŋu gblɔ nɛ bena: Nenye Mawu ƒe amee menye la, ekema dzo netso dziƒo, ne wòafiã mia kple wò ame blaatɔ̃awo! Tete Mawu ƒe dzo tso dziƒo hefiã eya kple eƒe ame blaatɔ̃awo.\nEgadɔ ame blaatɔ̃wo ƒe amegã kple eƒe ame blaatɔ̃wo ɖa zi etɔ̃lia. Eye ame blaatɔ̃wo ƒe amegã etɔ̃lia yi ɖadze klo ɖe Eliya ŋku me ƒo koko nɛ gblɔ nɛ bena: Taflatse, Mawu ƒe ame, na nye agbe kple wò dɔla blaatɔ̃ siawo ƒe agbe naxɔ asi le ŋkuwò me.\nKpɔ ɖa, dzo tso dziƒo, eye wòfiã ame blaatɔ̃wo ƒe amegã gbãtɔ eveawo kple woƒe ame blaatɔ̃awo; eyata na nye agbe naxɔ asi le ŋkuwò me.\nEye Yehowa ƒe dɔlaa ɖe ƒo nu kple Eliya bena: Yi kplii, megavɔ̃ o. Tete wòtso, eye eya kplii woyi fia la gbɔ.\nAle woku le Yehowa ƒe nya, si Eliya gblɔ la nu. Eye Yoram zu fia ɖe eteƒe le Yuda-fia Yoram, Yosafat vi ƒe ƒe evelia me, elabena ŋutsuvia ɖeke mele esi o.\nAxazya ŋutinya susɔea kple nusi wòwɔ la, woŋlɔ wo ɖe Israel-fiawo ƒe ŋutinyagbalẽ me.\n2 Fiawo 1:1\n2 Fiawo 1:2\n2 Fiawo 1:3\n2 Fiawo 1:4\n2 Fiawo 1:5\n2 Fiawo 1:7\n2 Fiawo 1:8\n2 Fiawo 1:9\n2 Fiawo 1:10\n2 Fiawo 1:11\n2 Fiawo 1:12\n2 Fiawo 1:13\n2 Fiawo 1:14\n2 Fiawo 1:15\n2 Fiawo 1:17\n2 Fiawo 1:18


Agbemeŋutinya: Dzidodo Le Dodokpɔ Me | Pavel Sivulsky\nÀlɔ̃ Faa Akpɔ Mawu Sinu Dzigbɔɖitɔea?\n“Mawu Ƒe Ŋutifafa . . . Ƒo Gɔmesesewo Katã Ta”\nAGBEMEŊUTINYA Dzidodo Le Dodokpɔ Me Hea Yayra Geɖe Vɛ\nAle Si Míawɔ Aɖe Amenyenye Xoxoa Ða Ahate Ða Le Eŋu Kura\nAle Si Míado Amenyenye Yeyea Ahana Wòayi Edzi Anɔ Mía Ŋu\nLɔlɔ̃—Nɔnɔme Nyui Xɔasi Aɖee Wònye\nNU NYUI SIWO LE MÍAƑE NUDZRAÐOƑE “Ɣekaɣie Míagawɔ Takpekpe Bubu?”\nGBE BUBU Afrikaans Albanian Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Cakchiquel (Central) Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Douala Dutch Edo Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nGbetakpɔxɔ—Tata Si Míesrɔ̃na | August 2017\nDzidodo Le Dodokpɔ Me Hea Yayra Geɖe Vɛ\nAbe Ale si PaveL Sivulsky Gblɔe ene\nADZAMEKPOVITƆA blu ɖe tanye be: “Vifofo tagbɔsẽlae nènye. Ègblẽ srɔ̃wò funɔa kple miaƒe vidzĩa ɖi. Ame kae akpɔ wo dzi ahalé be na wo? Gbe nu le wò mawusubɔsubɔ gbɔ ne nàyi aƒe me!” Meɖo eŋu nɛ be: “Gbeɖe, nyemegblẽ nye ƒomea ɖi o. Miawoe va lém! Eye ɖe susu ka ta?” Adzamekpovitɔa ɖo eŋu be: “Ne nu gbegblẽ bubu aɖee nèwɔ la, aka ɖe eme wu be nènye Ðasefo.”\nNu sia yi edzi le ƒe 1959 me le du si nye Irkutsk ƒe gakpɔ aɖe me le Russia. Na magblɔ nu si tae nye kple srɔ̃nye Maria, míelɔ̃ faa be ‘míakpe fu le dzɔdzɔenyenye ta’ kple ale si Yehowa yra mí ɖe míaƒe nuteƒewɔwɔ ta la na wò.—1 Pet. 3:13, 14.\nWodzim le Ukraine le ƒe 1933 me le kɔƒe si nye Zolotniki me. Le ƒe 1937 me la, nɔɖinye kple srɔ̃a, siwo nye Ðasefowo eye wonɔ France la va srã mí kpɔ, eye wotsɔ agbalẽ siwo nye Government kple Deliverance, siwo Gbetakpɔxɔ Habɔbɔa ta la na mí hafi trɔ dzo. Esi fofonye xlẽ agbalẽ mawo la, wodo ŋusẽ eƒe mawudzixɔse. Gake nublanuitɔe la, le ƒe 1939 me la, edze dɔ vevie, gake hafi wòaku la, egblɔ na nɔnye be: “Nyateƒeae nye esia. Ƒãe ɖe ɖeviawo me.”\nSIBERIA—NUTO YEYE SI ME MÍAÐE GBEƑÃ LE\nLe April 1951 me la, Soviet Dziɖuɖua dze aboyoɖeɖe Ðasefowo gɔme tso dukɔa ƒe ɣetoɖoƒenutowo me yi ɖe Siberia. Woɖe aboyo nye kple nɔnye kpakple tsɛnye Grigory hã tso Ɣetoɖoƒe Ukraine. Esi míenɔ keteke me hezɔ kilometa 6,000 kple edzivɔ ƒe mɔ vɔ la, míeva ɖo du si nye Tulun me le Siberia. Kwasiɖa eve megbe la, woɖe aboyo fonye Bogdan hã va gakpɔ aɖe me le du si nye Angarsk, si medidi tso mía gbɔ o me. Woka ƒe 25 nɛ be wòatsɔ awɔ dɔ sesẽ le gakpɔa me.\nNye kple nɔnye kpakple Grigory míeɖe gbeƒã le Tulun ƒe golɔgoewo me, ke hã, ehiã be míadze aɖaŋu. Le kpɔɖeŋu me, míebiaa amewo be, “Ðe ame aɖe le afi sia si adi be yeadzra yeƒe nyia?” Ne míeke ɖe ame aɖe si si nyi le wòdi be yeadzra ŋu la, míetea dzeɖoɖo kplii tso ale si nyi ƒe wɔwɔme wɔ nukui ŋu. Ne dzeɖoɖoa le edzi yim sẽe ko la, míeva nɔa dze ɖom tso Wɔla la ŋu. Ɣemaɣi la, nyadzɔdzɔgbalẽ aɖe ŋlɔ nu tso Ðasefowo ŋu be wonɔa nyiwo ta biam, gake sigbeɖe, alẽwo boŋ dim wole! Eye míeke ɖe ame siwo ƒe nɔnɔme ɖi alẽwo tɔ la ŋu vavã! Míekpɔa dzidzɔ ŋutɔ ne míele Biblia srɔ̃m kple ɖokuibɔbɔla kple amedzrowɔla mawo siwo nɔ anyigbamama ma si womede asi na hame aɖeke o la me. Egbea, hame ɖeka si me gbeƒãɖela siwo wu 100 le lae le Tulun.\nALE SI WODO MARIA ƑE XƆSE KPƆ\nSrɔ̃nye, Maria, srɔ̃ nyateƒea le Ukraine esime Xexemeʋa Evelia nɔ edzi yim vevie. Esime wòxɔ ƒe 18 la, Adzamekpovitɔ aɖe va tsɔ gbɔdɔnyawo nɔ fu ɖem nɛ henɔ agbagba dzem be yeaƒoe ɖe enu wòalɔ̃ ne yewoadɔ, gake Maria gbe gbidii. Gbe ɖeka, esi wògbɔ va aƒe me la, ekpɔ ŋutsua wòmlɔ eƒe aba dzi. Maria si dzo enumake. Ŋutsua do dziku vevie eye wògblɔ be yeaɖe hae be enye Ðasefo ale be woalée ade gaxɔ me, eye wova lé Maria de gaxɔ me le ƒe 1952 me hã vavã, eye woka ƒe ewo nɛ be wòatsɔ anɔ gaxɔ me. Ese le eɖokui me abe Yosef, si wolé de gaxɔ me evɔ meɖi fɔ aɖeke o la ene. (1 Mose 39:12, 20) Ʋukula si kɔ Maria tso ʋɔnudrɔ̃ƒea yi ɖe gakpɔa me la gblɔ nɛ be: “Mègavɔ̃ o. Ame geɖe yia gaxɔ me gbɔna gake bubu meklona le wo ŋu o.” Nya mawo do ŋusẽ Maria ŋutɔ.\nTso ƒe 1952 va ɖo ƒe 1956 me la, wona Maria wɔ dɔ sesẽ le gakpɔ aɖe si te ɖe Gorkiy (si woyɔna be Nizhniy Novgorod fifia) ŋu la me le Russia. Woɖo dɔ nɛ be wòaho atiwo, eye wonana wòwɔa esia ne yame fa miamiamia ale gbegbe be tɔsisiwo bla hezu tsikpe gɔ̃ hã. Esia gblẽ nu le eƒe lãmesẽ ŋu, gake le ƒe 1956 me la, woɖe asi le eŋu eye wòɖo ta Tulun.\nWOKPLƆM YI DIDIƑE ƲĨI TSO SRƆ̃NYE KPLE VINYEWO GBƆ\nEsi nɔviŋutsu aɖe si le Tulun la gblɔ nam be nɔvinyɔnu aɖe gbɔna la, medo nye gasɔa yi ʋutɔɖoƒea be makpe nɔvinyɔnua ne matsɔ eƒe agba akpee. Esi medo go Maria la, eƒe nu lé dzi nam enumake. Agbagba bliboe medze hafi eya hã va lɔ̃ nye nya. Míeɖe mía nɔewo le ƒe 1957 me. Ƒe ɖeka megbe la, míedzi mía vinyɔnu Irina, ke hã, nyemenɔ egbɔ wòdidi kura o. Le ƒe 1959 me la, kpovitɔwo va lém le esi metaa Biblia-srɔ̃gbalẽwo ta. Wodem ameɖekɛgaxɔ me ɣleti ade. Le gaxɔa me la, menɔ gbedodoɖa dzi madzudzɔmadzudzɔe, medzia Fiaɖuƒehawo eye medea ŋugble le ale si magaɖe gbeƒã ake ne woɖe asi le ŋunye la ŋu ale be nye susu nadze akɔ anyi.\nEsime menɔ dɔsesẽwɔsaɖa me le ƒe 1962 me\nLe gaxɔa me la, kpovitɔ aɖe si nɔ gbe biamem la gblɔ kple gbe sesẽ be, “Míabu mo na mi abe ale si wotua afɔ afi dzi ɖe anyigba ene!” Megblɔ nɛ be, “Yesu gblɔ be WOAÐE gbeƒã Fiaɖuƒe ŋuti nya nyui la le dukɔwo katã me, eye ame aɖeke mate ŋu axe mɔ ɖe enu o.” Eyome, kpovitɔ la te mɔnu bubu kpɔ. Edze agbagba be yeaƒoe ɖe nunye ne magbe nu le nye xɔse gbɔ, abe ale si megblɔe le gɔmedzedzea me ene. Esi eƒe ŋɔdzidodoawo kple nyaƒoɖeamenua siaa medze edzi o la, woka ƒe adre nam be matsɔ awɔ dɔ sesẽ le gakpɔ aɖe si te ɖe du si nye Saransk ŋu la me. Esi wokplɔm yina gakpɔa me la, mese be wodzi mía vinyɔnu evelia si ŋkɔe nye Olga. Togbɔ be srɔ̃nye kple ɖeviawo nɔ didiƒe ʋĩi tso gbɔnye hã la, ne meɖo ŋku edzi be nye kple Maria míegakpɔtɔ le nuteƒe wɔm na Yehowa la, esia faa akɔ nam.\nMaria kple mía vinyɔnu siwo nye Olga kple Irina, le ƒe 1965 me\nZi ɖeka le ƒea me la, Maria ɖoa keteke tso Tulun va kpɔam ɖa le Saransk, togbɔ be eƒe vava kple dzodzo xɔa ŋkeke 12 hã. Ƒe sia ƒe la, etsɔa dɔwɔfɔkpa yeye vanɛ nam. Etsɔa Gbetakpɔxɔ yeyewo ɣlana ɖe afɔkpakɔawo to me. Le ƒe aɖe me la, Maria ƒe sasrãkpɔa nɔ etɔxɛ, elabena ekplɔ mía vinyɔnuvi eveawo ɖe asi vɛ. Bu ale si gbegbe ɖeviawo kpɔkpɔ wɔ dɔ ɖe dzinyee ŋu kpɔ!\nMÍEƲU YI TEƑE BUBUWO EYE MÍEDO GO KUXI YEYEWO\nLe ƒe 1966 me la, woɖe asi le ŋunye le gakpɔa me eye mí ame enea míeʋu yi du si nye Armavir, si te ɖe Ƒuyibɔa ŋu la me. Afi mae míedzi mía viŋutsu siwo nye Yaroslav kple Pavel le.\nEteƒe medidi hafi Adzamekpovitɔwo va nɔ míaƒe aƒe me tsam henɔ Biblia-srɔ̃gbalẽwo dim o. Wotsaa afi sia afi, nyiwo ƒe nuɖuɖu me gɔ̃ hã. Gbe ɖeka, esi kpovitɔawo gava nɔ agbalẽawo dim la, wote fifia ale gbegbe, eye ʋuʋudedi lé woƒe awuwo ŋutɔ. Woƒe nu wɔ nublanui na Maria esi wòkpɔe be amewo ƒe gbe dzi ko wɔm wonɔ nenema. Ena aha vivi wo wono. Azɔ hã, eku tsi ɖe agba goboo me hetsɔ papahũ kple brɔs si wotsɔ tutua awu ŋu kpe ɖe eŋu vɛ na wo. Emegbe, esi Adzamekpovitɔawo ƒe amegã va la, kpovitɔawo gblɔ ale si míenyo dɔme na wo la nɛ. Esi wodzo yina la, woƒe amegãa ko alɔgbɔnu hedo babayi na mí. Esi míekpɔ nu nyui si do tso agbagba si míedze be ‘míatsɔ nu nyui aɖu nu vɔ̃ɖi dzi’ me la, dzi dzɔ mí ŋutɔ.—Rom. 12:21.\nTogbɔ be kpovitɔwo nɔ fu ɖem na mí alea hã, míeyi edzi nɔ gbeƒã ɖem le Armavir. Míekpe asi ɖe gbeƒãɖelawo ƒe ƒuƒoƒo sue aɖe si nɔ Kurganinsk, si nye du aɖe si te ɖe mía ŋu la ŋu. Dzi le dzɔyem ŋutɔ be egbea, hame ade le Armavir eye hame ene le Kurganinsk.\nEsi ƒeawo va nɔ yiyim la, edzɔ ɣeaɖewoɣi be míeva gbɔdzɔ vie le míaƒe mawusubɔsubɔ me. Gake míeda akpe na Yehowa be eto nɔvi nuteƒewɔlawo dzi ɖɔ mí ɖo hedo ŋusẽ mí le xɔse me. (Ps. 130:3) Azɔ hã, xɔse ƒe dodokpɔ sesẽ aɖee wònye na mí be míenɔ subɔsubɔm ɖekae kple Adzamekpovitɔ siwo va be ɖe hamea me dzaa le míaƒe manyamanya me. Wowɔ wo ɖokuiwo abe ame siwo me dzo le ene, eye wodoa vevie nu le subɔsubɔdɔa me. Woɖo wo dometɔ aɖewo agbanɔamedzinɔƒewo le habɔbɔa me gɔ̃ hã. Gake le ɣeyiɣi aɖe megbe la, míeva nya ame siwo wonye.\nLe ƒe 1978 me esime Maria xɔ ƒe 45 la, egafɔ fu. Esi wònye be dzidɔ aɖe nɔ eŋu ta la, ɖɔktawo nɔ vɔvɔ̃m be ava ku, eya ta, wodze agbagba be yewoaƒoe ɖe enu be wòaɖe fua. Gake Maria gbe. Esia wɔe be ɖɔkta aɖewo léa abui ɖe asi nɔa eyome le kɔadzi henɔ didim be yewoado abui si ana fua nage le eƒo la nɛ. Eya ta, Maria si dzo le kɔadzi be yeakpɔ ye via ta.\nƔemaɣi lɔƒo la, Adzamekpovitɔwo de se na mí be míadzo le dua me. Eya ta, míeʋu yi kɔƒe aɖe si te ɖe Tallinn ŋu me le Estonia, si nye Soviet Dukɔa ƒe akpa aɖe ɣemaɣi. Le Tallinn la, nuwo meva yi abe ale si ɖɔkta mawo susui ene o. Maria dzi viŋutsu si nɔ lãmesẽ me, si míena ŋkɔe be Vitaly.\nEmegbe la, míeʋu tso Estonia heyi ɖanɔ teƒe siwo amewo tso kɔƒe ɖo le Nezlobnaya, si le Russia ƒe anyiehe. Míeɖe gbeƒã le du siwo me amewo tsoa dukɔa ƒe teƒe vovovowo va ɖua mɔkeke le la me ŋuɖɔɖotɔe. Lãmesẽnyawo tae wovaa du mawo me ɖo, gake agbe mavɔ ƒe mɔkpɔkpɔa su wo dometɔ aɖewo si hafi wotrɔ dzo!\nMÍA VIAWO HEHE BE WOALƆ̃ YEHOWA\nMíedze agbagba be míahe mía viawo be woalɔ̃ Yehowa eye woadi be yewoasubɔe. Míekpea nɔvi siwo nye kpɔɖeŋu nyui na mía viwo la vaa mía ƒeme edziedzi. Ame siawo dometɔ ɖekae nye nɔvinyeŋutsu Grigory, si nye dzikpɔla mɔzɔla tso ƒe 1970 va se ɖe ƒe 1995 me. Eƒe vava doa dzidzɔ na ƒome bliboa, elabena enye dzidzɔme eye wòdoa nukokoe na ame. Ne nɔviwo va dze mía gbɔ la, zi geɖe la, míezãa Biblia ŋutinyawo tsɔ wɔa fefewo, eye esia wɔe be mía viwo va lɔ̃ Biblia me ŋutinyawo ŋutɔ esime wonɔ tsitsim.\nMía viŋutsuawo kple wo srɔ̃wo.\nTso miame yi ɖusime, le megbea: Yaroslav, Pavel, Jr. kple Vitaly\nŊgɔgbea: Alyona, Raya kple Svetlana\nLe ƒe 1987 me la, mía viŋutsu Yaroslav ʋu yi Latvia ƒe dugã Riga me, eye le afi ma la, ete ŋu ɖe gbeƒã le ablɔɖe geɖe wu me. Gake esi wògbe be yemawɔ asrafodɔ o ta la, woka ƒe ɖeka kple afã nɛ be wòatsɔ anɔ gaxɔ me, eye le wo katã me la, enɔ gaxɔ vovovo asieke me. Nya siwo megblɔ nɛ tso nu siwo me meto esime menɔ gaxɔ me ŋu la kpe ɖe eŋu wòdo dzi. Emegbe la, eva ƒo eɖokui ɖe mɔɖeɖedɔa me. Le ƒe 1990 me la, mía viŋutsu Pavel si xɔ ƒe 19 la hã di be yeawɔ mɔɖeɖedɔa le Sakhalin, si nye ƒukpo aɖe si le Japan ƒe dziehe la dzi. Gbã la, mímedi be wòayi o. Gbeƒãɖela 20 koe nɔ ƒukpo bliboa dzi, eye ƒukpoa didi tso mía gbɔ kilometa 9,000 sɔŋ. Gake mlɔeba, míeva lɔ̃ be wòayi, eye esia nye nyametsotso nyui aɖe. Ƒukpoa dzi nɔlawo xɔ Fiaɖuƒegbedeasia nyuie. Le ƒe ʋɛ aɖewo ko me la, hame enyi sɔŋ ye va nɔ ƒukpoa dzi. Pavel subɔ le Sakhalin va se ɖe ƒe 1995 me. Ɣemaɣi la, mía viŋutsu dɔmlɔea, Vitaly, koe kpɔtɔ nɔ mía gbɔ. Elɔ̃ Biblia xexlẽ tso eƒe ɖevime ke. Esi wòxɔ ƒe 14 la, edze mɔɖeɖedɔa gɔme, eye mewɔ mɔɖeɖedɔa kplii ƒe eve. Míekpɔ dzidzɔ ŋutɔ ɣemaɣi. Esi Vitaly xɔ ƒe 19 la, ezu mɔɖela vevi eye wòʋu yi eƒe anyigbamama me.\nAdzamekpovitɔ aɖe gblɔ na Maria va yi le ƒe 1952 me be: “Gbe nu le wò xɔse gbɔ, ne menye nenema o la, àyi mɔ ƒe ewo. Kaka nàdo go le gaxɔ me la, àzu nyɔnu tsitsi si tsi akogo.” Gake nuwo meva yi abe ale si wòsusui ene o. Míekpɔ ale si gbegbe mía Mawu Yehowa, nuteƒewɔla la, mía viwo kple ame siwo mɔnukpɔkpɔ su mía si míefia nyateƒeae la katã lɔ̃ míi. Nye kple Maria míeyi ɖakpɔ mía viawo ɖa le teƒe siwo wonɔ subɔsubɔm le, eye míekpɔ dzidzɔ ŋutɔ. Míekpɔ ale si ame siwo ŋu mía viwo kpe ɖo wova nya Yehowa la kpɔ ŋudzedze ɖe mía viwo ƒe agbagbadzedzewo ŋui.\nMEDA AKPE ÐE NYUI SIWO KATÃ YEHOWA WƆ NAM LA TA\nLe ƒe 1991 me la, woda asi ɖe Yehowa Ðasefowo ƒe dɔa dzi le se nu. Esia wɔe be dzo yeye ɖo nɔviwo me ɖe gbeƒãɖeɖedɔa ŋu. Míaƒe hamea ƒle bɔs gɔ̃ hã ale be míate ŋu ayi aɖanɔ gbeƒã ɖem le du kple kɔƒe siwo didi tso mía gbɔ la me le kwasiɖanuwuwuwo.\nNye kple srɔ̃nye le ƒe 2011 me\nDzidzɔe wònye nam be Yaroslav kple srɔ̃a, Alyona kpakple Pavel kple srɔ̃a, Raya, wole subɔsubɔm le Betel, eye Vitaly kple srɔ̃a, Svetlana, wole dzikpɔla mɔzɔla ƒe dɔa wɔm. Mía vinyɔnu tsitsitɔ, Irina kple eƒe ƒomea wole Germany. Srɔ̃a, Vladimir kple wo viŋutsu etɔ̃awo katã wonye hamemetsitsiwo. Mía vinyɔnu Olga le Estonia eye eƒoa ka na mí edziedzi. Nublanuitɔe la, Maria, srɔ̃nye lɔlɔ̃a, ku le ƒe 2014 me. Mele mɔ kpɔm vevie be magakpɔe ake le tsitretsitsia me! Fifia, míele du si nye Belgorod me, eye mía nɔvi Kristotɔ siwo le afi sia la kpena ɖe mía ŋu ŋutɔ.\nLe ƒe siwo katã metsɔ subɔ Yehowa me la, mekpɔe be nuteƒewɔwɔ na Yehowa bia be ame natsɔ nanewo asa vɔe godoo, gake dzidzeme si tsoa Yehowa gbɔ nye teƒeɖoɖo si ƒo nu mawo ta sãsãsã. Yayra siwo nye kple Maria míekpɔ le esi míenɔ te sesĩe le xaxawo me la ƒo nu sia nu si míekpɔ mɔ na la ta. Hafi Soviet Dziɖuɖua namu le ƒe 1991 me la, gbeƒãɖela siwo nɔ dukɔa me la sɔ gbɔ wu 40,000 vie ko. Gake egbea, gbeƒãɖela siwo wu 400,000 sɔŋ ye le dukɔ siwo nɔ Soviet Dziɖuɖua te ɣemaɣi la me! Mexɔ ƒe 83 fifia eye megakpɔtɔ nye hamemetsitsi. Yehowa megblẽm ɖi gbeɖe o, ke boŋ edo ŋusẽm medo dzi le nɔnɔme ɖe sia ɖe me. Ɛ̃, Yehowa yram geɖe ŋutɔ!—Ps. 13:5, 6.\nGBETAKPƆXƆ—TATA SI MÍESRƆ̃NA August 2017\nMíeda Ahe Gake Míenye Kesinɔtɔwo Le Mawu Gbɔ


Àte Ŋu Abɔbɔ Ðokuiwò Le Dodokpɔwo Gɔ̃ Hã Me | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Digor Douala Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Georgian German Germany Tokunɔgbe Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Tokunɔgbe Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Punjabi Quebec Tokunɔgbe Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n‘Bɔbɔ ɖokuiwò ɖe anyi eye nàzɔ kple wò Mawu!’—MIKA 6:8.\nHADZIDZI: 48, 95\nALEKE ÐOKUIBƆBƆ ATE ŊU AKPE ÐE MÍA ŊU . . .\nmíawɔ míaƒe dɔdeasiwo nyuie?\nmíado dzi ne wogblɔ nya manyomanyo ɖe mía ŋu alo wokafu mí?\nmíatso nya me ne míenya afɔ si wòle be míaɖe o gɔ̃ hã?\n1-3. Nu kae nyagblɔɖila aɖe si tso Yuda la do kpo wɔwɔ, eye nu kae do tso eme? (Kpɔ nɔnɔmetata si le nyati sia ƒe gɔmedzedze.)\nƔEAÐEƔI le Fia Yeroboam ƒe dziɖuɣi la, Yehowa dɔ nyagblɔɖila aɖe tso Yuda be wòaɖagblɔ ʋɔnudrɔ̃gbedeasi sesẽ aɖe na Israel fia si gbe xɔse la. Nyagblɔɖilaa bɔbɔ eɖokui yi ɖagblɔ Mawu ƒe gbedeasia na fia la pɛpɛpɛ eye Yehowa kpɔ eta be esi Yeroboam do dziku vevie hã la, mete ŋu wɔ vɔ̃ aɖekee o.—1 Fia. 13:1-10.\n2 Esi nyagblɔɖilaa le mɔ dzi yina aƒe la, edo go amegãɖeɖi aɖe si tso Betel si te ɖe afi ma ŋu la le mɔa dzi. Amegãɖeɖia gblɔ be Yehowa ƒe nyagblɔɖilae yenye. Eble nyagblɔɖila si tso Yuda la wòda le Yehowa ƒe mɔfiame si le tẽe, si nye be ‘megaɖu abolo alo ano tsi le Israel o’ eye ‘megagbugbɔ to mɔ si wòto yi o’ la dzi. Nu si nyagblɔɖila si tso Yuda wɔ la medze Yehowa ŋu o. Emegbe esi Yehowa ƒe nyagblɔɖilaa nɔ mɔ dzi yina aƒe me la, dzata aɖe va tsoe le mɔ dzi hewui.—1 Fia. 13:11-24.\n3 Nu ka tae nyagblɔɖila si bɔbɔ eɖokui va yi la wɔ nu le eɖokui si ɖokuiŋudzedzetɔe hekplɔ amegãɖeɖi ameblelaa ɖo? Biblia megblɔe o. Gake anɔ eme be eŋlɔ be kura be ele be ‘yeabɔbɔ ye ɖokui ahazɔ kple Mawu.’ (Xlẽ Mika 6:8.) Le Biblia me la, zɔzɔ kple Yehowa fia be woaɖo ŋu ɖe eŋu, woade eƒe dziɖulanyenye dzi, eye woawɔ ɖe eƒe mɔfiafia dzi. Ðokuibɔbɔla ɖoa ŋui ɣesiaɣi be yeate ŋu aƒo nu kple ye Fofo lɔ̃ame si nye ŋusẽkatãtɔ la ɣesiaɣi eye ele be yeawɔe nenema. Nyagblɔɖilaa ate ŋu abia Yehowa be wòakɔ nyaa me na ye hafi, gake Ŋɔŋlɔawo megblɔ be ewɔe nenema o. Nyametsotso sesẽwo dzea ŋgɔ míawo hã ɣeaɖewoɣi, eye míenyana afɔ nyuitɔ si wòle be míaɖe o. Ne míebɔbɔ mía ɖokui di Yehowa ƒe mɔfiafia la, akpe ɖe mía ŋu míaƒo asa na vodada siwo nye ŋkubiãnya.\n4. Nu kawoe míasrɔ̃ le nyati sia me?\n4 Le nyati si do ŋgɔ me la, míekpɔ nu si tae wòle be Kristotɔ nade dzesi afi si eƒe ŋutete se ɖo kple nu si esia wɔwɔ bia. Gake nɔnɔme kawoe ate ŋu ado mí kpɔ le go sia me? Eye aleke míate ŋu atu nɔnɔme nyui sia ɖo ale be ne míele kuxiwo me tom gɔ̃ hã la, míagaŋlɔ afi si míaƒe ŋutete se ɖo be o? Be míaɖo biabia siawo ŋu la, míadzro nɔnɔme etɔ̃ siwo ate ŋu ado míaƒe ɖokuibɔbɔ kpɔ la me, eye míakpɔ ale si míate ŋu atso nya me le nunya me le nɔnɔme vovovo mawo me.—Lod. 11:2.\nNE NUWO TRƆ LE MÍAƑE AGBE ME\n5, 6. Aleke Barzilai ɖee fia be yenya afi si yeƒe ŋutete se ɖo?\n5 Ne nuwo trɔ le míaƒe agbe me alo míaƒe dɔdeasiwo trɔ la, esia ate ŋu ado míaƒe ɖokuibɔbɔ kpɔ. Esi David kpe Barzilai si xɔ ƒe 80 la be wòava nɔ ye gbɔ le fiasã me la, Barzilai anya se le eɖokui me be ede bubu ye ŋu ŋutɔ. Ne elɔ̃ wɔ ɖe David ƒe amekpekpea dzi la, mɔnukpɔkpɔ asu esi be wòayi edzi ade ha kple fia la. Ke hã, Barzilai do taflatsɛ. Nu ka tae? Egblɔ na David be esi yenye amegãɖeɖi ta la, yemedi be yeava zu agba nɛ o. Eya ta Barzilai gblɔ be Kimham, si anɔ eme be enye viaŋutsuwo dometɔ ɖeka naxɔ ɖe ye teƒe.—2 Sam. 19:31-37.\n6 Esi Barzilai nya afi si eƒe ŋutete se ɖo ta la, esia kpe ɖe eŋu wòtso nya me nyuie. Menye ɖe wòse le eɖokui me be yemedze atsɔ agbanɔamedziwo tae o, eye menye esi wòdi be yeaɖe dzi ɖi le yeƒe amegãkuku me hã tae wòdo taflatsɛ ɖo o. Ke boŋ, ede dzesii be nuwo trɔ le yeƒe agbe me eye nanewo li yemagate ŋu awɔ o. Medi be yeado agba si awu tsɔtsɔ nɛ la na eɖokui o. (Xlẽ Galatiatɔwo 6:4, 5.) Ne ɖoƒe, bubu, alo amewo ƒe kafukafu ye nɔa vevie na mí la, ɖeko esia awɔe be míanɔ bubu dzodzro dim, míanɔ ho ʋlim kple ame bubuwo, eye mlɔeba, míava ɖu ŋukpe. (Gal. 5:26) Ke hã, dzesidede afi si ame ƒe ŋutete se ɖo wɔnɛ be mí katã míekpea asi ɖe mía nɔewo ŋu be míawɔ nu si ahe ŋutikɔkɔe vɛ na Mawu eye míewɔa mía tɔ sinua kpena ɖe ame bubuwo ŋu.—1 Kor. 10:31.\n7, 8. Aleke dzesidede afi si míaƒe ŋutete se ɖo ate ŋu akpe ɖe mía ŋu míaƒo asa na ŋuɖoɖo ɖe mía ɖokui ŋu?\n7 Zi ale si agbanɔamedzi geɖe le mía si sum la, zi nenemae ŋusẽ geɖe sua mía si, eye esia ate ŋu ado míaƒe ɖokuibɔbɔ kpɔ. Esi Nehemiya se be eme menyo na yewo deviwo le Yerusalem o la, eƒo koko na Yehowa vevie. (Neh. 1:4, 11) Yehowa ɖo eƒe gbedodoɖaa ŋu nɛ esi Fia Artasasta ɖo Nehemiya nutodziɖulae. Togbɔ be ɖoƒe kɔkɔ ye Nehemiya nɔ, kesinɔnu geɖe nɔ esi, eye wona ŋusẽ geɖee hã la, Nehemiya meɖo ŋu ɖe eya ŋutɔ ƒe ŋutetewo kple nuteƒekpɔkpɔ ŋu o. Eyi edzi zɔ kple Mawu. Edi Yehowa ƒe mɔfiafia le Mawu ƒe Se la me ɣesiaɣi. (Neh. 8:1, 8, 9) Nehemiya meɖu aƒetɔ ɖe ame bubuwo dzi o; ke boŋ, etsɔ eya ŋutɔ ƒe nunɔamesiwo subɔ wo gɔ̃ hã.—Neh. 5:14-19.\n8 Míesrɔ̃ nu vevi aɖe tso Nehemiya ƒe kpɔɖeŋua me. Eyae nye be dzesidede afi si míaƒe ŋutete se ɖo ate ŋu akpe ɖe mía ŋu míaƒo asa na ŋuɖoɖo ɖe mía ɖokuiwo ŋu ne míaƒe dɔdeasiwo trɔ alo míexɔ agbanɔamedzi yeye. Hamemetsitsi aɖe ate ŋu ava nɔ ŋu ɖom ɖe eya ŋutɔ ƒe nuteƒekpɔkpɔwo ŋu le hamea ƒe nyawo gbɔ kpɔkpɔ me, evɔ mado gbe ɖa abia Yehowa ƒe kpekpeɖeŋu o. Le ame aɖewo gome la, wotsoa nya me gbã hafi doa gbe ɖa be Yehowa nayra ɖe yewoƒe nyametsotsoa dzi. Gake ɖe ema fia be wonya afi si woƒe ŋutete se ɖoa? Ame si nya afi si eƒe ŋutete se ɖo la ɖoa ŋui be Yehowa ƒe susuwo kple eƒe mɔwo kɔ boo wu ye tɔ. Menye míaƒe ŋutetewoe nye nu vevitɔ o. Ne kuxi alo nɔnɔme aɖe si me míeto kpɔ do mo ɖa la, ɣemaɣi koŋue wòle be míaɖɔ ŋu ɖo be míagaɖo ŋu ɖe mía ɖokui ŋu o. (Xlẽ Lododowo 3:5, 6.) Esi míenye Mawu ƒe aƒemetɔwo ta la, ele be wòanye míaƒe taɖodzinu be míatsɔ míaƒe agbanɔamedziwo le ƒomea kple hamea me, ke menye be ɖoƒe alo bubunɔƒe aɖe nasu mía si o.—1 Tim. 3:15.\nNE WOGBLƆ NYA MANYOMANYO ÐE MÍA ŊU ALO WOKAFU MÍ\n9, 10. Aleke dzesidede afi si míaƒe ŋutete se ɖo ate ŋu akpe ɖe mía ŋu ne wogblɔ nya manyomanyowo ɖe mía ŋu?\n9 Ne wogblɔ nya tɔamewo ɖe mía ŋu la, ate ŋu asesẽ be míaɖu mía ɖokui dzi. Hana nɔa avi dzi zi geɖe le esi Penina, etsusia nɔ alɔme ɖem le eŋu enuenu ta. Hana tsi ko, ke hã srɔ̃a lɔ̃e vevie. Emegbe, esi Hana nɔ gbe dom ɖa le avɔgbadɔa me la, Nunɔlagã Eli tso enu vodadatɔe be emu aha. Dzivenya kae nye esi! Le esiawo katã me la, Hana ɖokuibɔbɔla la yi edzi lé eɖokui kpoo eye wòƒo nu na Eli bubutɔe. Eƒe gbedodoɖa wɔdɔɖeamedzia le Biblia me. Xɔse, Mawu kafukafu kple akpedada ɖe dzesi le eme.—1 Sam. 1:5-7, 12-16; 2:1-10.\n10 Dzesidede afi si míaƒe ŋutete se ɖo ate ŋu akpe ɖe mía ŋu hã be ‘míayi edzi atsɔ nu nyui anɔ nu vɔ̃ɖi dzi ɖum.’ (Rom. 12:21) Nu madzɔmadzɔ wɔwɔ bɔ ɖe Satana ƒe xexe sia me, eye ehiã be míaɖu mía ɖokui dzi be nu tovo wɔlawo ƒe nuwɔnawo nagaku dzi na mí o. (Ps. 37:1) Ne masɔmasɔwo ɖo mía kple mía nɔvi Kristotɔwo dome la, eya gavena wu. Ðokuibɔbɔla srɔ̃a Yesu ƒe kpɔɖeŋu. Biblia gblɔ be: “Esi wodzui la, medzu ame ɖe eteƒe o . . . , ke boŋ etsɔ eɖokui de asi na Ame si drɔ̃a ʋɔnu dzɔdzɔe la.” (1 Pet. 2:23) Yesu nyae be Yehowa tɔe nye hlɔ̃biabia. (Rom. 12:19) Nenema kee woxlɔ̃ nu Kristotɔwo be woabɔbɔ wo ɖokuiwo eye ‘woagaɖo vɔ̃ vɔ̃ teƒe o.’—1 Pet. 3:8, 9.\n11, 12. (a) Aleke ɖokuibɔbɔ ate ŋu akpe ɖe mía ŋu míawɔ nu ŋuɖɔɖotɔe ne woɖɔ kesekuku na mí alo wokafu mí wògbɔ eme? (b) Aleke míate ŋu ato míaƒe awudodo, dzadzraɖo kple míaƒe nuwɔna dzi aɖee afia be míenye ɖokuibɔbɔlawo?\n11 Ne woɖɔ kesekuku na mí alo kafu mí wògbɔ eme la, esia hã ate ŋu ado míaƒe ɖokuibɔbɔ kpɔ. Bu ale si Esta bɔbɔ eɖokui esi nuwo va trɔ le eƒe agbe me gbe ɖeka kple eƒe zãdodo ŋu kpɔ. Edze tugbe eteƒe mekɔ o, eye wosi ami ʋeʋĩwo nɛ hewɔ leke nɛ ƒe ɖeka blibo. Enɔ ɖetugbui gbogbo siwo tso Persia Fiaɖuƒea ƒe nuto vovovoawo me siwo katã di be yewoazu fiasrɔ̃ la dome gbe sia gbe. Ke hã, ebua ame eye wòléa eɖokui nyuie. Esi fia la tia Esta wòzu fiasrɔ̃ gɔ̃ hã la, meva zu dadala alo ɖokuiŋudzela o.—Esta 2:9, 12, 15, 17.\nÐe míaƒe awudodo kple dzadzraɖo ɖenɛ fiana be míedea bubu Yehowa kple ame bubuwo ŋua, alo ɖe wòɖenɛ fiana be míenye ame siwo mebɔbɔa mía ɖokui oa? (Kpɔ memama 12)\n12 Ðokuibɔbɔ kpena ɖe mía ŋu be míaƒe awudodo, dzadzraɖo kple ale si míewɔa nu le ame dome dzea ame ŋu ɣesiaɣi. Míekpɔe be menye adegbeƒoƒo kple amewo ƒe susu hehe va mía ɖokui dzi dzodzro ye nana míaƒe nu dzea ame ŋu o, ke boŋ míaƒe “gbɔgbɔ fatu si nɔa anyi kpoo” lae. (Xlẽ 1 Petro 3:3, 4; Yer. 9:23, 24) Ne dada le mía me la, ava dze le míaƒe nuwɔna me mlɔeba. Adze le nu suesuesuewo me; le kpɔɖeŋu me, míanɔ nu wɔm wòadze ƒãa be mɔnukpɔkpɔ tɔxɛwo su mía si, be míenya nya siwo ame bubuwo menya o, alo be míedea ha kple nɔvi siwo le agbanɔamedzinɔƒewo. Alo ale si míeƒoa nu tso nuwo ŋu la ana míawo ɖeɖe míaxɔ kafukafua ɖe nu si ŋu ame bubuwo hã kpe asi ɖo hafi wòdze edzi la ta. Le afi sia hã, Yesu ɖo kpɔɖeŋu nyui na mí. Nya siwo Yesu gblɔ ƒe akpa gãtɔ nye nya siwo wòyɔ tso Hebri Ŋɔŋlɔawo me alo wo me nya aɖe si dzi wòhe susu yi. Eƒo nu ɖokuibɔbɔtɔe alea kple susu be yeƒe nyaselawo nanyae be Yehowa gbɔe nya siwo gblɔm yele la tso, ke menye ye ŋutɔ yeƒe nunya alo aɖaŋudzedze me o.—Yoh. 8:28.\nNE MÍENYA AFƆ SI WÒLE BE MÍAÐE O\n13, 14. Aleke ɖokuibɔbɔ ate ŋu akpe ɖe mía ŋu míatso nya me nyuie?\n13 Nu bubu si ate ŋu ado míaƒe ɖokuibɔbɔ kpɔe nye ne wotso nya me le nya aɖe ŋu. Esime apostolo Paulo nɔ Kaisarea la, nyagblɔɖila Agabo gblɔ nɛ be ne eyi eƒe mɔzɔzɔa dzi yi Yerusalem la, woalée godoo. Woate ŋu awui gɔ̃ hã. Esi nɔviawo vɔ̃ ɖe Paulo ƒe agbe ta ta la, woɖe kuku nɛ be megayi o. Ke hã, Paulo melɔ̃ be woaƒo nya ɖe ye nu o. Meka ɖe eɖokui dzi fũu akpa o eye meɖe mɔ vɔvɔ̃ ɖu edzi hã o. Eɖo ŋu ɖe Yehowa ŋu tso dzi blibo me eye wòɖoe kplikpaa be yeawɔ yeƒe subɔsubɔdɔa ade goe, afi ka kee Yehowa aɖe mɔ be dɔa nakplɔ ye ayi o. Esi nɔviawo se nya sia la, ɖokuibɔbɔtɔe la, womegaƒoe ɖe enu be wòagayi Yerusalem o.—Dɔw. 21:10-14.\n14 Ðokuibɔbɔ ate ŋu akpe ɖe mía ŋu hã be míatso nya me nyuie ne míenya ale si tututu nuwo ava nɔ le etsɔme o. Le kpɔɖeŋu me, ne míeƒo mía ɖokui ɖe ɣeyiɣiawo katã ƒe subɔsubɔdɔa me la, nu kae adzɔ ne míeva dze dɔ? Ke ne mía dzila tsitsiwo hiã kpekpeɖeŋu ɖe? Aleke míawɔ akpɔ mía ɖokuiwo dzi ne míawo ŋutɔwo míeva tsi? Aleke kee míeɖado gbe ɖa alo ku nu me le nyaa ŋui o, míate ŋu akpɔ ŋuɖoɖo na nya siawo bliboe o. (Nyagb. 8:16, 17) Ne míeɖoa ŋu ɖe Yehowa ŋu la, menye ɖeko míade dzesi afi si míaƒe ŋutete se ɖo o, ke míalɔ̃ ɖe edzi hã be nu boo aɖeke meli míate ŋu awɔ tso nɔnɔmea ŋu o. Ne míeku nu me le nyaa ŋu, míebia ame bubuwo ƒe susu, eye míedo gbe ɖa bia Yehowa ƒe mɔfiafia vɔ la, ele be míaɖe mɔ Mawu ƒe gbɔgbɔa nafia mɔ mí. (Xlẽ Nyagblɔla 11: 4-6.) Ema awɔe be Yehowa nayra ɖe míaƒe nyametsotsowo dzi, alo afia mɔ bubu si dzi míato la mí.—Lod. 16:3, 9.\nALE SI MÍATU ÐOKUIBƆBƆ ÐO\n15. Aleke ŋugbledede le ame si Yehowa nye ŋu ate ŋu akpe ɖe mía ŋu míabɔbɔ mía ɖokui?\n15 Esi wònye be ɖokuibɔbɔ ɖea vi le mɔ geɖe nu ta la, aleke míawɔ atu nɔnɔme nyui sia ɖo geɖe wu? Na míadzro mɔ ene aɖewo me kpɔ. Gbãtɔe nye be, ŋugbledede le Yehowa ƒe nɔnɔme nyoameŋuawo kple eƒe ɖoƒe si kɔ boo wu mía tɔ ŋu ate ŋu akpe ɖe mía ŋu míabɔbɔ mía ɖokui ahavɔ̃ Yehowa geɖe wu. (Yes. 8:13) Ðo ŋku edzi be Mawu Ŋusẽkatãtɔ lae míele zɔzɔm kple, ke menye mawudɔla alo amegbetɔ o. Esia nyanya aʋã mí be ‘míabɔbɔ mía ɖokui ɖe Mawu ƒe asi sesẽ la te.’—1 Pet. 5:6.\n16. Aleke ŋugbledede le Mawu ƒe lɔlɔ̃ ŋu ate ŋu aʋã mí míabɔbɔ mía ɖokui?\n16 Evelia, ŋugbledede le Yehowa ƒe lɔlɔ̃ ŋu akpe ɖe mía ŋu míatu ɖokuibɔbɔ ɖo. Apostolo Paulo gblɔ be Yehowa na “bubu” le ametia ƒe akpa siwo ŋu míesusuna be bubu boo aɖeke mele o la boŋ ŋu wu. (1 Kor. 12:23, 24) Nenema kee Yehowa léa be na mía dometɔ ɖe sia ɖe togbɔ be gbɔdzɔgbɔdzɔwo le mía ŋu hã. Metsɔa mí sɔna kple ame bubuwo o, eye eyia edzi lɔ̃a mí ne míeda vo gɔ̃ hã. Esi Yehowa lɔ̃ mí ta la, míanɔ dedie, afi ka kee míeɖale subɔsubɔm le le eƒe habɔbɔa me o.\n17. Ne míaƒe ŋku nɔa amewo ƒe nɔnɔme nyuiwo ŋu la, aleke esia ate ŋu aɖe vi na mí?\n17 Etɔ̃lia, ne míesrɔ̃a mía Mawu la eye míenana míaƒe susu nɔa amewo ƒe nɔnɔme nyuiwo ŋu la, akpa si wɔm míele le Yehowa ƒe subɔsubɔdɔa me adze mía ŋu geɖe wu. Le esi míanɔ agbagba dzem be míaɖe dzesi le amewo dome alo anɔ nu ɖom na amewo teƒe la, ɖokuibɔbɔ akpe ɖe mía ŋu be míadi be amewo naɖo aɖaŋu na mí eye míalɔ̃ faa axɔ amewo ƒe susuwo. (Lod. 13:10) Míakpɔ dzidzɔ kpli wo ne woxɔ agbanɔamedziwo. Eye míatsɔ kafukafua ana Yehowa ne míekpɔ ale si wòle “nɔviwo ƒe habɔbɔ blibo si le xexea me” yram.—1 Pet. 5:9.\n18. Aleke hehenana míaƒe dzitsinya akpe ɖe mía ŋu míabɔbɔ mía ɖokui geɖe wu?\n18 Enelia, ne míezãa Biblia ƒe mɔfiamewo tsɔ naa hehe míaƒe dzitsinya la, esia awɔe be míabɔbɔ mía ɖokui geɖe wu. Mɔfiame mawo akpe ɖe mía ŋu míanya Yehowa ƒe susu le nuwo ŋu. Ne míesrɔ̃a Biblia hedoa gbe ɖa edziedzi, eye míenɔa agbe ɖe nu siwo míesrɔ̃ nu la, esia awɔe be vivivi la, míaƒe dzitsinya ava nɔ dɔ wɔm nyuie wu. (1 Tim. 1:5) Awɔe hã be míanye ame siwo dia ame bubuwo ƒe nyonyo gbã. Ne míewɔa míaƒe akpa dzi la, Yehowa do ŋugbe be ‘yeawu míaƒe hehexɔxɔa nu,’ eya ta akpe ɖe mía ŋu míasrɔ̃ ɖokuibɔbɔ ahatu nɔnɔme nyui bubuwo hã ɖo.—1 Pet. 5:10.\n19. Nu kae akpe ɖe mía ŋu míayi edzi abɔbɔ mía ɖokui tso fifia yi ɖe mavɔ me?\n19 Ðokuisinuwɔwɔ ɖeka pɛ wɔe be Mawu megakpɔ ŋudzedze ɖe nyagblɔɖila si tso Yuda la ŋu o, eye wòbu eƒe agbe hã. Gake anya wɔ be míayi edzi abɔbɔ mía ɖokui le dodokpɔwo me. Mawu subɔla wɔnuteƒe siwo nɔ anyi le blema kple esubɔla ɖokuibɔbɔla siwo li egbea siaa ƒe kpɔɖeŋuwo ɖee fia be esia anya wɔ. Esime míele zɔzɔm kple Yehowa la, ele be míaƒe ɖokuibɔbɔ nagaɖe dzesi wu ne ƒeawo va le yiyim. (Lod. 8:13) Nu ka kee ɖanye míaƒe wɔƒe fifia o, zɔzɔ kple Yehowa ɖeɖe dzaa gɔ̃ hã nye mɔnukpɔkpɔ gã si ɖeke mesɔ kpli o. De asixɔxɔ mɔnukpɔkpɔ ma ŋu, eye nàyi edzi awɔ nu sia nu si nàte ŋui be nàzɔ kple Yehowa tegbee.\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA January 2017


DZƆDZƆENYENYELƆ̃LA siwo le anyigba dzi godoo la srɔ̃ alesi woatsɔ ŋutikɔkɔe ana Mawu esime wokpe ta nyitsɔ laa le Yehowa Ðasefowo ƒe Nutome Gã Takpekpe si ƒe tanya enye “Mitsɔ Ŋutikɔkɔe na Mawu” me. Mina míadzro hehenana ɖoɖowɔɖi si ŋudɔ wowɔ le takpekpe mawo me la me.\nWɔna siwo wotu ɖe Biblia dzi la xɔ ŋkeke etɔ̃ le takpekpe akpa gãtɔ me eye amesiwo te ŋu yi dukɔwo dome takpekpe tɔxɛwo la dee ŋkeke ene. Le ye katã me la, vavalawo se Ŋɔŋlɔawo me numedzodzro siwo wu 30 siwo ƒe ɖewoe nye nuƒo siwo na nyaselawo ƒe ŋudzedzekpɔkpɔ ɖe gbɔgbɔmenuwo ŋu gade to ɖe edzi, nuteƒekpɔkpɔ siwo do ŋusẽ woƒe xɔse, wɔwɔfia siwo he susu yi alesi tututu woazã Biblia me gɔmeɖosewoe dzi, kple drama si me wodo blemawu le, si ɖe gbetɔame siwo ƒe alafa gbãtɔ me Kristotɔwo do goe fia la. Ne ède takpekpe siawo dometɔ aɖe la, ɖe manyo be nàdzro nuŋlɔɖi siwo nèwɔ la me esime nèle nyati sia xlẽm oa? Míeka ɖe edzi be ana nàgaɖo ŋku gbɔgbɔmenuɖuɖu gbogboawo dzi eye nàkpɔ nufiame geɖe hã tso wo me.\nŊkeke Gbãtɔ ƒe Tanya: ‘Yehowa, Wòe Dze be Nàxɔ Ŋutikɔkɔe’\nLe hadzidzi kple gbedodoɖa megbe la, nuƒola gbãtɔ do dzaa na vavalawo katã vividodoɖeameŋutɔe kple nuƒo aɖe si te gbe ɖe susu vevi si ta wokpe ta ɖo dzi, si ƒe tanya enye: “Míekpe Ta be Míatsɔ Ŋutikɔkɔe Ana Mawu.” Nuƒolaa yɔ nya tso Nyaɖeɖefia 4:11 tsɔ te gbe ɖe takpekpea ƒe tanya bliboa dzi. Enumake eɖe nusi wòfia be woatsɔ ŋutikɔkɔe na Mawu me. Ezã Psalmowo ƒe agbalẽa tsɔ te gbe ɖe edzi be ŋutikɔkɔe tsɔtsɔ na Mawu lɔ ‘tadedeagu,’ ‘akpedada,’ kple ‘kafukafu’ ɖe eme.—Psalmo 95:6; 100:4, 5; 111:1, 2.\nAkpa si kplɔe ɖo ƒe tanya enye “Yayratɔwoe Nye Amesiwo Tsɔa Ŋutikɔkɔe Naa Mawu.” Nuƒolaa he susu yi nya dodzidzɔname aɖe dzi. Esi wònye Yehowa Ðasefo siwo wu miliɔn adee le xexeame godoo le dukɔ 234 me ta la, woate ŋu agblɔ be amewo li siwo tsɔa ŋutikɔkɔe naa Yehowa zã kple keli. (Nyaɖeɖefia 7:15) Gbebiabia Kristotɔ ŋutsu kple nyɔnu aɖewo siwo le ɣeyiɣiawo katã ƒe subɔsubɔdɔa ƒe akpa aɖe wɔm la nye nuƒo sia ƒe akpa si ŋu nyasela geɖe kpɔ dzidzɔ ɖo elabena ede dzo wo me.\nNuƒo si kplɔe ɖoe nye “Nuwɔwɔwo Ðea Gbeƒã Mawu ƒe Ŋutikɔkɔe.” Togbɔ be ɣe, ɣleti, ɣletivi kple bubuawo nye nu maƒonuwo hã la, woɖea Mawu ƒe gãnyenye fiana hekpena ɖe mía ŋu be míaƒe ŋudzedzekpɔkpɔ ɖe eƒe beléle lɔlɔ̃tɔe ŋu nadzi ɖe edzi. Woɖe esia me tsitotsito.—Yesaya 40:26.\nYometiti, tsitretsiɖeŋu, xexeame ƒe ŋusẽkpɔɖeamedziwo, kple nuvɔ̃ ƒe nudzodzrowo doa Kristotɔ vavãwo ƒe nuteƒewɔwɔ kpɔna. Eyata nyaselawo ɖo to nuƒo si nye “Zɔ le Fɔmaɖimaɖi Me” la moveviɖoɖotɔe. Nuƒolaa dzro Psalmo 26 lia ƒe kpukpuiawo me ɖekaɖekae hebia gbe Ðasefo sukuvi aɖe si nɔ te sesĩe le agbenyuinɔnɔ me dodokpɔ aɖe me kple ame bubu aɖe si nɔ ɣeyiɣi gbogbo aɖe zãm ɖe modzakaɖeɖe si mesɔ o ŋu gake wòva wɔ afɔɖeɖe tsɔ kpɔ kuxia gbɔe. Ŋdi ƒe ɖoɖowɔɖia wu enu kple nuƒo tɔxɛ si ƒe tanya enye “Nyagblɔɖi Ŋutega Wɔdɔɖeamedziwo Doa Ŋusẽ Mí!” Nuƒolaa gblɔ nyagblɔɖila Daniel kple apostolo Yohanes kpakple Petro ƒe kpɔɖeŋuwo tsɔ fia be wonye amesiwo ƒe xɔse wotsɔ ŋutikɔkɔe nyagblɔɖi ŋutega siwo ku ɖe Mawu ƒe Mesia Fiaɖuƒea ɖoɖo anyi kpakple eƒe dɔwɔwɔ ŋu do ŋusẽe. Esi nuƒola nɔ nu ƒom tso amesiwo anya ŋlɔ kpeɖodzi si me kɔ ƒã be nuwuɣia mee míele be ŋu la, egblɔ be: “Míele mɔ kpɔm vevie be amesiawo agatrɔ susu ɖe Kristo ƒe Fiaɖuƒeŋusẽ ŋutikɔkɔe me vava la ŋu eye woana woakpe ɖe wo ŋu woagaɖo gbɔgbɔmelãmesẽ me.”\nŊdɔ me ƒe wɔnawo dze egɔme kple nuƒo si ƒe tanya enye “Yehowa Ðea Eƒe Ŋutikɔkɔe Fiaa Ðokuibɔbɔlawo.” Nuƒolaa ɖe alesi Yehowa ɖo kpɔɖeŋu ɖi le ɖokuibɔbɔ me, togbɔ be eyae nye Amesi ɖo kpo ɖe xexeame katã dzi hafi la fia. (Psalmo 18:35) Yehowa vea amesiwo nye ɖokuibɔbɔla vavãwo nu gake etsia tre ɖe amesiwo wɔa nu abe ɖokuibɔbɔlawoe wonye ene ne wole nu wɔm kple wo hatiwo alo amesiwo te wole la gake wɔa ŋlɔmi le amesiwo le wo te la ŋu ŋuti.—Psalmo 138:6.\nEmegbe wodzro Biblia ƒe nyagblɔɖi aɖe me le nuƒo kpui siwo te gbe ɖe tanya si nye, “Amos ƒe Nyagblɔɖi—Nufiame si Le Eme na Míaƒe Ŋkekea” dzi la me. Nuƒola gbãtɔ gblɔ Amos ƒe kpɔɖeŋua tsɔ he susu yi agba si le mía dzi be míaxlɔ̃ nu amewo le Yehowa ƒe ʋɔnudɔdrɔ̃ si gbɔna ŋu la dzi. Eƒe nuƒoa ƒe tanya enye “Gblɔ Mawu ƒe Nya la Kple Dzideƒo.” Nuƒola evelia bia be: “Ðe Yehowa ahe vɔ̃ɖinyenye kple fukpekpe ava nuwuwui le anyigba sia dzi gbaɖegbea?” Tanya si ŋu wòƒo nu le si nye, “Mawu ƒe Ʋɔnudɔdrɔ̃ Ame Vɔ̃ɖiwo” ɖee fia be Mawu ƒe ʋɔnudɔdrɔ̃ nɔa dzɔdzɔe ɣesiaɣi, womate ŋu asi le enu o, eye menye amesiame dzie wòvana o. Nuƒo kpui mamlɛtɔ ƒola he susu yi tanya si nye “Yehowa Dzroa Dziwo Me Kpɔna” la dzi. Amesiwo dina vevie be yewoadze Yehowa ŋu la awɔ ɖe nya siwo le Amos 5:15 dzi be: “Milé fu vɔ̃, milɔ̃ nyui.”\nWoate ŋu awɔ ahamuame abe wein si doa dzidzɔ na dzi ene ŋudɔ le mɔ gbegblẽ nu. Le nuƒo si nye “Ƒo Asa Na Ahatsunono ƒe Mɔ̃ La” me la, nuƒolaa yɔ ŋutilã me kple gbɔgbɔ me fɔku siwo le ahatsunono me, ne amea menoe mu o hã. Egblɔ gɔmeɖose aɖe si afia mɔ ame: Esi wònye ahamuame ƒe ŋusẽkpɔɖeamedzi le vovovo le amesiame gome ta la, eƒe agbɔsɔsɔ ɖesiaɖe si akpɔ ŋusẽ ɖe wò ‘nunya vavã kple tamebubu ŋutete’ dzi la sɔ gbɔ akpa na wò.—Lododowo 3:21, 22.\nEsi wònye míele ɣeyiɣi sesẽwo me ta la, nuƒo si kplɔe ɖo si nye, “Yehowa, ‘Míaƒe Sitsoƒe le Hiãɣi’” la fa akɔ na nyaselawo. Gbedodoɖa, gbɔgbɔ kɔkɔe, kple hati Kristotɔwo ate ŋu akpe ɖe mía ŋu míakpe akɔ kple kuxiwo.\nŊkekea ƒe nuƒo mamlɛtɔ si nye, “‘Anyigba Nyui La’—Paradiso si Gbɔna ƒe Kpɔɖeŋu Sue Aɖee Wònye” ƒo ŋkekea ta kple nu dodzidzɔname ŋutɔ aɖe—agbalẽ yeye aɖe si me Biblia me anyigbatata geɖewo le! Eƒe tanya enye ‘Kpɔ Anyigba Nyui la Ða.’\nŊkeke Evelia ƒe Tanya: ‘Miɖe Gbeƒã Eƒe Ŋutikɔkɔe Fia le Dukɔwo Dome’\nLe ŋkekea ƒe mawunyakpukpuia me dzodzro vɔ megbe la, woƒo takpekpea ƒe nuƒo kpui evelia si wotu ɖe tanya si nye ‘Na Yehowa ƒe Ŋutikɔkɔe Naklẽ to Dziwò abe Ahuhɔ̃e Ene’ dzi. Akpa gbãtɔ ku ɖe tanya si nye “To Nyanyuia Gbɔgblɔ le Afisiafi Me” ŋu eye wowɔ gbeadzi nuteƒekpɔkpɔ siwo dzɔ ŋutɔŋutɔ ƒe wɔwɔfiawo le eme. Wowɔ tɔtrɔyi ƒe wɔwɔfia le nuƒo evelia me esime nuƒolaa ƒo nu tso tanya si nye “To Motsyɔnu Ðeɖe Ða na Amesiwo Wogbã Ŋku na Me” ŋu. Gbebiame dodzidzɔname siwo ku ɖe gbeadzi nuteƒekpɔkpɔwo ŋu nɔ nuƒo kpui mamlɛtɔ si ƒe tanya enye “To Geɖe Wu Wɔwɔ Me le Míaƒe Subɔsubɔdɔa Me” la me.\nWɔna ƒe akpa si kplɔe ɖo ƒe tanya enye “Wolé Fu Wo Dzodzro.” Gbebiame ʋãme siwo tso nuteƒewɔla siwo te ŋu lé fɔmaɖimaɖi me ɖe asi le tsitretsiɖeŋu me to Mawu ƒe ŋusẽ dzi nɔ nuƒo sia me.\nTakpekpewo ƒe akpa si wokpɔa mɔ na vevie enye nyɔnyrɔxɔxɔ nuƒo si yome wonyrɔa amesiwo dze ɖe tsi me bliboe. Nyɔnyrɔxɔxɔ ɖe tsi me nyea dzesi be ame tsɔ eɖokui ɖe adzɔgbe bliboe na Yehowa. Eyata tanyaa sɔ nyuie be: “Agbenɔnɔ Ðe Míaƒe Adzɔgbeɖeɖe Nu Hea Ŋutikɔkɔe Vɛ na Mawu.”\nŊdɔ me ƒe wɔna dze egɔme kple nuƒo aɖe si de ɖokui me dzodzro ƒe dzi ƒo, si ƒe tanya enye “Kristo ƒe Nukpɔsusu le Gãnyenye ŋu ƒe Amesinɔnɔ.” Nuƒolaa he nyaselawo ƒe susu yi nya vevi sia dzi: Gãnyenye tsoa Kristo ƒe ɖokuibɔbɔ sɔsrɔ̃ me. Eyata mele be Kristotɔ nadi agbanɔamedzinɔƒe le ame ŋutɔ ƒe ŋkɔxɔxɔ ta o. Ele be wòabia eɖokui be, ‘Ðe melɔ̃ be mawɔ kpekpeɖeŋudɔ si madze woakpɔ enumake oa?’\nÐeɖi te ŋuwò kpɔa? Ŋuɖoɖoa dze ƒã. Amesiame kpɔ ŋudzedze ɖe nuƒo si nye “Ðeɖi Tea Wo Ŋu Gake Womenaa Ta O” ŋu. Gbebiabia ame aɖewo siwo nye Ðasefowo ɣeyiɣi didi aɖee nye sia ɖee fia be Yehowa ate ŋu ‘ado ŋusẽ mí to eƒe gbɔgbɔ la dzi.’—Efesotɔwo 3:16.\nDɔmenyonyo nye nɔnɔme aɖe si womedzi mí kplii o gake wònye nusi wòle be míasrɔ̃. Wote gbe ɖe nya vevi sia dzi le akpa si nye ‘Miʋu Asi Me, Milɔ̃ Nunana Ame’ la me. Eye nuƒolaa bia nya aɖe si na wobua tame be: “Ðe míelɔ̃na faa be míazã miniti ʋɛ aɖewo le ŋkekea me anɔ mía nɔviŋutsu kple nɔvinyɔnu tsitsiwo, dɔnɔwo, blanuilélawo, alo amesiwo tsi akogo gbɔa?”\nNuƒo si nye “Kpɔ Nyuie le ‘Ame Tutɔwo ƒe Gbe’ Ŋu” he nyaselawo ƒe susu ŋutɔ. Nuƒo sia tsɔ Yesu yomedzelawo sɔ kple alẽ siwo ɖoa to eyama si nye “alẽkplɔla nyui la” ƒe gbe ko ke womeɖoa to ‘ame tutɔ’ siwo nye amegbetɔ siwo dzi Abosam kpɔ ŋusẽ ɖo la ‘ƒe gbe’ o.—Yohanes 10:5, 14, 27.\nEle be hadziha ƒe gbe nasɔ hafi woate ŋu ase woƒe haa gɔme. Be tadeagula vavãtɔ siwo le xexeame godoo nate ŋu atsɔ ŋutikɔkɔe na Mawu la, ele be woawɔ ɖeka. Le esia ta la, nuƒo si nye “‘Mitsɔ Nusɔsɔe’ Kafu Mawui” na mɔfiame nyuiwo le alesi mí katã míate ŋu ado ‘gbegbɔgblɔ dzadzɛ’ la ahatsɔ ‘nusɔsɔe’ asubɔe ŋuti.—Zefanya 3:9.\nDzilawo, vevietɔ esiwo si vi matsimatsiwo le, kpɔ dzidzɔ blibo ɖe ŋkekea ƒe nuƒo mamlɛa si nye, “Mía Viwo—Domenyinu Xɔasie Wonye” ŋu. Woɖe axa 256-gbalẽ yeye aɖe ɖe go, si do dzidzɔ na nyaselawo ŋutɔ. Srɔ̃ Nu tso Nufiala Gã la Gbɔ nye agbalẽ si akpe ɖe dzilawo ŋu woazã ɣeyiɣi ɖe gbɔgbɔmenu siwo me viɖe le ŋu ɖe wo vi siwo nye nunana si tso Mawu gbɔ la ŋu.\nŊkeke Etɔ̃lia ƒe Tanya: ‘Miwɔ Nuwo Katã Hena Mawu ƒe Ŋutikɔkɔe’\nWotsɔ gbɔgbɔ me ŋkuɖodzinya siwo le ŋkekea ƒe mawunyakpukpuia me dze takpekpea ƒe ŋkeke mamlɛtɔ gɔmee. Ŋdi me wɔnawo ƒe akpa gbãtɔ gahe susu yi ƒomewo dzi ake. Nuƒo gbãtɔ si nye “Dzilawo, Mitu Miaƒe Ƒomea Ðo” la dzra nyaselawo ƒe dzi ɖo ɖe nuƒo siwo ava ɖe eyome ŋu. Esi nuƒolaa dzro agbanɔamedzi siwo le dzilawo dzi be woakpɔ woƒe ƒomewo ƒe ŋutilãmenuhiahiãwo gbɔ me megbe la, eɖee fia be dzilawo ƒe agbanɔamedzi vevitɔ enye be woakpɔ wo viwo ƒe gbɔgbɔmenuhiahiãwo gbɔ.\nNuƒola si kplɔe ɖo ƒo nu na ɖeviwo hedzro nyati si nye “Alesi Sɔhɛwo Le Yehowa Kafumee” me. Egblɔ be sɔhɛwo le abe “zãmu” ene elabena wosɔ gbɔ eye dzo si le wo me abe sɔhɛwo ene la faa dzi na ame. Edzɔa dzi na ame tsitsiwo be yewoawɔ dɔ kpli wo le Yehowa subɔsubɔ me. (Psalmo 110:3) Gbebiame dodzidzɔname siwo tso sɔhɛ siwo ɖoa kpɔɖeŋu nyui gbɔ la nɔ akpa sia me.\nBiblia me drama siwo me wodo blemawuwo le nyea nutome gã takpekpewo ƒe akpa dodzidzɔname aɖe ɣesiaɣi eye enɔ takpekpe sia hã me. Drama si ƒe tanya enye “Ðaseɖiɖi Dzinɔameƒotɔe Togbɔ Be Wotsi Tre Ðe Mía Ŋu Hã” he susu yi Yesu yomedzela siwo nɔ anyi le ƒe alafa gbãtɔ me la dzi. Menye modzakaɖenu dzro koe wònye o, ke vevietɔ wu la, nufiame nɔ eme. Nuƒo si kplɔ dramaa ɖo si nye “Ðe Gbeƒã Nyanyuia ‘Madzudzɔmadzudzɔe’” he susu yi drama la me nyati veviwo dzi.\nVavalawo katã nɔ mɔ kpɔm na Kwasiɖagbe ƒe wɔnawo ƒe akpa vevi aɖe si nye dutoƒonuƒo si ƒe tanya enye “Amekawoe Le Ŋutikɔkɔe Tsɔm na Mawu Egbea?” Nuƒolaa gblɔ alesi dzɔdzɔmeŋutinunya kple subɔsubɔhawo metsɔ ŋutikɔkɔe na Mawu o la ŋuti kpeɖodzi sẽŋuwo. Amesiwo ŋu eƒe ŋkɔ le, siwo nye amesiwo ɖea gbeƒã hefiaa nyateƒea tso Yehowa ŋu, koe le ŋutikɔkɔe tsɔm na eƒe ŋkɔa egbea.\nKwasiɖaa me Gbetakpɔxɔ me nusɔsrɔ̃ totoɖemee kplɔ dutoƒonuƒoa ɖo. Emegbe woƒo nuƒo mamlɛa si ƒe tanya enye “‘Miyi Edzi Mianɔ Ku Geɖe Tsem’ Hena Yehowa ƒe Ŋutikɔkɔe.” Nuƒolaa xlẽ tameɖoɖo kplikpaa aɖe si me nyati ewo le tsɔ ɖo nyaselawo katã ŋkume. Tameɖoɖo kplikpaa ku ɖe mɔ vovovo siwo dzi míato atsɔ ŋutikɔkɔe ana Yehowa, Wɔla la ŋu. Wotsɔ nusɔsɔe da asi ɖe edzi gblɔ “Ẽ” le takpekpe siwo katã wowɔ le xexeame godoo la me.\nAleae amesiame ƒe susu nɔ takpekpea ƒe tanya “Mitsɔ Ŋutikɔkɔe na Mawu” ŋu esime takpekpea wu enui. Eye neva eme be to Yehowa ƒe gbɔgbɔ kple eƒe habɔbɔ si wokpɔna ƒe kpekpeɖeŋu dzi la, míadi ɣesiaɣi be míatsɔ ŋutikɔkɔe na Mawu ke menye amegbetɔwo o.\nDukɔwo Dome Takpekpewo\nWowɔ dukɔwo dome takpekpe siwo xɔ ŋkeke ene la le Afrika, Asia, Australia, Europa, kpakple Dziehe kple Anyiehe Amerika. Wokpe Ðasefowo tso xexeame ƒe akpa vovovowo va takpekpe siawo me. Esia na ‘dzidede ƒo na ame nɔewo’ yi edzi le amedzroawo kple amesiwo gbɔ wodze la dome. (Romatɔwo 1:12) Amesiwo nye xɔlɔ̃wo tsã gado go ake, eye wogadze xɔlɔ̃ yeyewo hã. Akpa tɔxɛ aɖe si nɔ dukɔwo dome takpekpeawo mee nye wɔna si ƒe tanyae nye “Nyatakakawo tso Duta.”\n[Aɖaka/Nɔnɔmetata siwo le axa 25]\nAgbalẽ Yeye Siwo Kafua Mawu\nWoɖe agbalẽ yeye eve ɖe go le “Mitsɔ Ŋutikɔkɔe na Mawu” Nutome Gã Takpekpeawo me. Akpa sesẽ aɖe le Biblia ƒe anyigbanɔnɔmetatagbalẽ si nye ‘Kpɔ Anyigba Nyui la Ða’ la ŋu eye axa 36 siwo me teƒe siwo ŋu Biblia ƒo nu tsoe ƒe anyigbatatawo kple fotowo dze le la le eme. Asiria, Babilon, Medo-Persia, Hela, kple Roma fiaɖuƒewo ƒe anyigbatata siwo le amadede vovovowo me le axa ɖesiaɖe. Anyigbatata bubu siwo ku ɖe Yesu ƒe subɔsubɔdɔa kple Kristotɔnyenye ƒe takeke ŋu la dze le eme.\nSrɔ̃ Nu tso Nufiala Gã la Gbɔ nye axa 256-gbalẽ si me foto siwo ade 230 kloe dze le. Woate ŋu ase vivi le anyinɔnɔ zi geɖe kple ɖeviwo me le fotoawo ɖeɖe dzaa ko kpɔkpɔ me atsɔ aɖo nyabiabia siwo naa wobua tame siwo le agbalẽa me ŋu. Wotrɔ asi le agbalẽ yeye sia ŋu be wòakpe ɖe ɖeviwo ŋu woanɔ te ɖe Satana ƒe amedzidzedze, si ƒe taɖodzinu enye be wòagblẽ woƒe agbenyuinɔnɔ me nu.\nDutanyanyuigblɔlawo gblɔ nuteƒekpɔkpɔ siwo do ŋusẽ vavalawo ƒe xɔse\nNyɔnyrɔxɔxɔ nye akpa vevi aɖe le “Mitsɔ Ŋutikɔkɔe na Mawu” takpekpeawo me\nÐeviwo kple tsitsiawo siaa kpɔ dzidzɔ ɖe Biblia me dramawo ŋu\nƉoe Ɖe Amewo Ɖoe Ɖe Amewo Tsɔ Ŋutikɔkɔe na Mawu Menye Amegbetɔ o\nw04 1/15 axa 21-25


Paulo Kple Timoteo | Biblia Me Nusɔsrɔ̃wo Na Ðeviwo\nTimoteo nye sɔhɛ aɖe si nɔ Listra hamea me. Fofoa nye Helatɔ eye dadaa nye Yudatɔ. Timoteo dada Eunike, kple mamaa Lois, fia nui tso Yehowa ŋu tso eƒe ɖevime.\nEsi Paulo ɖi tsa yi Listra le eƒe mɔzɔzɔ evelia me la, ede dzesii be Timoteo lɔ̃ nɔviawo eye wòdi vevie be yeakpe ɖe wo ŋu. Paulo kpe Timoteo be wòazɔ mɔa kpli ye. Esi ɣeyiɣiawo va nɔ yiyim la, Paulo na hehe Timoteo be wòazu gbeƒãɖela bibi kple ame si bi le nya nyuia fiafia me.\nGbɔgbɔ kɔkɔea fia mɔ Paulo kple Timoteo le afi sia afi si woyi. Gbe ɖeka le zã aɖe me la, ŋutsu aɖe gblɔ na Paulo le ŋutega me be wòava Makedonia ava kpe ɖe yewo ŋu. Eya ta Paulo, Timoteo, Sila kple Luka yi ɖaɖe gbeƒã le afi ma eye woɖo hamewo.\nLe Makedonia ƒe du si nye Tesalonika me la, ŋutsu kple nyɔnu geɖe va zu Kristotɔwo. Gake Yudatɔ aɖewo nɔ ŋu ʋãm Paulo kple eƒe zɔhɛwo. Woƒo gbevuha aɖe nu ƒu eye wohe nɔviawo yi dua me dziɖulawo gbɔ henɔ ɣli dom be: ‘Ame siawo tsi tre ɖe Roma dziɖuɖua ŋu!’ Paulo kple Timoteo siaa ƒe agbe ɖo afɔku me, eya ta wosi yi Beroia le zã me.\nAme siwo le Beroia la, di vevie be yewoasrɔ̃ nya nyuia, eye Helatɔ kple Yudatɔ siwo le afi ma la va zu xɔsetɔwo. Gake esi Yudatɔ aɖewo siwo tso Tesalonika la he zitɔtɔ vɛ la, Paulo dzo yi Atene. Timoteo kple Sila tsi Beroia be yewoado ŋusẽ nɔviawo. Le ɣeyiɣi aɖewo megbe la, Paulo na Timoteo trɔ yi Tesalonika be wòakpe ɖe nɔviawo ŋu woanɔ te ɖe ale si wonɔ wo yome tim vevie la nu. Emegbe Paulo dɔ Timoteo be wòasrã hame geɖewo kpɔ eye wòade dzi ƒo na wo.\nPaulo gblɔ na Timoteo be: ‘Ame siwo di be yewoasubɔ Yehowa la, woati wo yome.’ Woti Timoteo yome eye wodee gaxɔ me ɖe eƒe xɔse ta. Ekpɔ dzidzɔ be mɔnukpɔkpɔa su ye si be yeaɖee afia be yewɔa nuteƒe na Yehowa.\nPaulo gblɔ na Filipitɔwo be: ‘Mele Timoteo dɔm ɖe mi. Afia ale si miazɔ le nyateƒea me la mi, eye wòana hehe mi le subɔsubɔdɔa me.’ Paulo nyae be yeate ŋu aɖo ŋu ɖe Timoteo ŋu. Wowɔ dɔ ɖekae abe xɔlɔ̃wo kple hatisubɔlawo ene ƒe geɖe.\n“Ame aɖeke mele asinye si ƒe nɔnɔme de etɔ nu, si akpɔ miaƒe nyawo gbɔ ale si dze o. Elabena ame susɔeawo katã la, woawo ŋutɔwo tɔ ko dim wole, menye Yesu Kristo tɔ o.”—Filipitɔwo 2:20, 21\nNyabiasewo: Ame kae Timoteo nye? Nu ka tae Paulo kple Timoteo nye xɔlɔ̃ veviwo?\nDɔwɔwɔwo 16:1-12; 17:1-15; Filipitɔwo 2:19-22; 2 Timoteo 1:1-5; 3:12, 14, 15; Hebritɔwo 13:23\nTimoteo Ƒe Biblia Ŋuti Gbalẽvi\nTimoteo tiae be yeasubɔ Mawu le ɖevime. Mɔ kawoe nue nàte ŋu asrɔ̃e le?


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Setswana Seychelles Creole Shona Silozi Slovak Slovenian Spanish Sranantongo Swahili Swedish Tatar Thai Tsonga Turkish Ukrainian Urdu Vietnamese Zulu\n“Nyemekpɔ dzidzɔ gã wu esia be, mese bena, vinyewo zɔna le nyateƒe me o.”—YOHANES III, 4.\n1. Nuka dzie ‘nyanyui la ƒe nyateƒea’ hea susu yina?\nAMESIWO dea ta agu na Yehowa “le gbɔgbɔ kple nyateƒe me” la ko ƒe nue dzea eŋu. (Yohanes 4:24) Woɖoa to nyateƒea hexɔa Kristotɔwo ƒe nufiafia blibo si wotu ɖe Mawu ƒe Nyaa dzi sena. ‘Nyanyui la ƒe nyateƒe’ sia hea susu yia Yesu Kristo kpakple Yehowa ƒe dziɖulanyenye si ta Fiaɖuƒea aʋli la dzi. (Galatiatɔwo 2:14) Mawu ɖea mɔ “beble, si nu sẽ la” ɖoa amesiwo lɔ̃a aʋatsonyawo la gbɔ, gake agbekpɔkpɔ nɔ te ɖe nyanyuia dzixɔxɔse kple zɔzɔ le nyateƒea me dzi.—Tesalonikatɔwo II, 2:9-12; Efesotɔwo 1:13, 14.\n2. Nuka ŋue apostolo Yohanes kpɔ dzidzɔ ɖo vevie, eye aleke eya kple Gayo dome ƒomedodoa nɔ?\n2 Fiaɖuƒegbeƒãɖelawo nye “hadɔwɔlawo na nyateƒe la.” Abe alesi apostolo Yohanes kple exɔlɔ̃ Gayo wɔe ene la, woléa nyateƒea me ɖe asi goŋgoŋ hezɔna le eme. Yohanes ŋlɔ na Gayo bena: “Nyemekpɔ dzidzɔ gã wu esia be, mese bena, vinyewo zɔna le nyateƒe me o.” (Yohanes III, 3-8) Ne meganye ame tsitsi Yohanes ye fia nyateƒea Gayo o hã la, apostoloa ƒe amegãɖeɖinyenye, Kristotɔ bibi si wònye, kple vifofo ƒe lɔlɔ̃ si le esi wɔe wòsɔ be woabu Gayo si anye ɖekakpui la be Yohanes ƒe gbɔgbɔmeviwo dometɔ ɖeka.\nNyateƒea Kple Kristotɔwo ƒe Tadedeagu\n3. Tameɖoɖo kae nɔ kpekpe siwo Kristotɔ gbãtɔwo wɔna la ŋu eye vi kae wòɖe?\n3 Be Kristotɔ gbãtɔawo nasrɔ̃ nyateƒea la, wokpena le hamewo me, le amewo ƒe aƒewo me zi geɖe. (Romatɔwo 16:3-5) Esia wɔnɛ be dzi ɖoa wo ƒo eye wodea dzi ƒo na wo nɔewo le lɔlɔ̃ kple dɔ nyui wɔwɔ me. (Hebritɔwo 10:24, 25) Tertullian (155–220 M.Ŋ. lɔƒo) ŋlɔ ku ɖe amesiwo va nɔ anyi emegbe siwo yɔa wo ɖokui Kristotɔwoe ŋu be: “Míeƒoa ƒu xlẽa Mawu ƒe agbalẽwo . . . Míetsɔa nya kɔkɔe mawo nyia míaƒe xɔse, doa ŋusẽ míaƒe mɔkpɔkpɔ, hedzroa nusiwo dzi míeka ɖo me.”—Apology, ta 39.\n4. Akpa kae hadzidzi wɔna le Kristotɔwo ƒe kpekpewo me?\n4 Hadzidzi anya nye Kristotɔ gbãtɔwo ƒe kpekpewo ƒe akpa aɖe. (Efesotɔwo 5:19; Kolosetɔwo 3:16) Nufialagã Henry Chadwick ŋlɔ bena ƒe alafa evelia me ɖikela Celsus va kpɔ le ha siwo anye be eyae amesiwo yɔa wo ɖokui Kristotɔwo dzina ŋu be “wonyo ale gbegbe eye woƒe ŋusẽkpɔɖeamedzia na wòlé blanui.” Chadwick gblɔ kpee be: “Clement si tso Alexandria nye Kristotɔwo ŋuti nuŋlɔla gbãtɔ si ƒo nu tso ha si ƒomevi nyo be Kristotɔ nadzi ŋu. Egblɔ be mele be wòanye esi aɖi lɔlɔ̃ha siwo dzi woɖua ɣe ɖo o.” (The Early Church, axa 274-5) Abe alesi Kristotɔ gbãtɔwo anya dzi hae ene ne wokpe ta la, nenema kee Yehowa Ðasefowo hã dzia ha siwo wotu ɖe Biblia dzi si me hagbe sẽŋu siwo kafua Mawu kple Fiaɖuƒea le la zi geɖe.\n5. (a) Aleke wona gbɔgbɔmemɔfiafiae le Kristotɔ gbãtɔwo ƒe hamewo me? (b) Aleke nyateƒe Kristotɔwo wɔ ɖe Yesu ƒe nya siwo woŋlɔ ɖe Mateo 23:8, 9 me dzii?\n5 Le Kristotɔ gbãtɔwo ƒe hamewo me la, dzikpɔlawo fiaa nyateƒea, eye subɔsubɔdɔwɔlawo kpena ɖe haxɔsetɔwo ŋu le mɔ vovovowo nu. (Filipitɔwo 1:1) Dziɖuhã si ɖoa ŋu ɖe Mawu ƒe Nya kple gbɔgbɔ kɔkɔea ŋu la na gbɔgbɔmemɔfiafia. (Dɔwɔwɔwo 15:6, 23-31) Womezã mawusubɔsubɔ me dzesideŋkɔwo o elabena Yesu de se na eƒe nusrɔ̃lawo be “Migana woayɔ mi be Rabi o, elabena ame ɖeka koe nye miaƒe nufiala, eye mi katã la nɔviwo mienye. Eye migayɔ ame aɖeke be mia fofo le anyigba dzi o; elabena ame ɖekae nye mia fofo, eyae le dziƒo.” (Mateo 23:8, 9) Nuwo sɔ le Kristotɔ gbãtɔawo kple Yehowa Ðasefowo dome le go siawo kple bubu geɖewo me.\nWoti Wo Yome le Gbeƒãɖeɖe Nyateƒea Ta\n6, 7. Togbɔ be ŋutifafa gbedasie nyateƒe Kristotɔwo ɖea gbeƒãe hã la, aleke wowɔ nu ɖe wo ŋui?\n6 Togbɔ be Fiaɖuƒegbedasi si hea ŋutifafa vɛ ye Kristotɔ gbãtɔwo ɖe gbeƒãe hã la, woti wo yome abe alesi woti Yesu hã yomee ene. (Yohanes 15:20; 17:14) Blemaŋutinyaŋlɔla John L. von Mosheim yɔ ƒe alafa gbãtɔ me Kristotɔwo be, “ƒuƒoƒo si me tɔwo me tameɖoɖo vɔ̃ ƒe nɔnɔme aɖeke menɔ o, siwo meɖoa aglãdzedze ƒe susu aɖeke gbeɖe be woatsɔ agblẽ nu le dukɔa ŋu o.” Ðk. Mosheim gblɔ be nusi “ku dzi na Romatɔwo ɖe Kristotɔwo ŋue nye alesi woƒe tadedeagu la dzae heto vovovo tso kɔnu kɔkɔe siwo ame bubuwo wɔna la gbɔ.” Egblɔ kpee be: “Vɔsawo, gbedoxɔwo, nɔnɔmetatawo, nukpɔlawo, alo nunɔlawo ƒe ha mele wo si o; eye le esia ta ame geɖe siwo mele ɖeke nyam o, siwo susu be womate ŋu awɔ subɔsubɔ aɖeke esiawo manɔmee o la, doa vlo wo. Eyata wobua wo mawudzimaxɔselawoe; eye, le Romatɔwo ƒe sewo nu la, wobua amesiwo ŋu wotsɔ nya ɖo be wonye mawudzimaxɔselawo la be wonye ame ƒomea dome gblẽlawo.”\n7 Nunɔlawo, aɖaŋudɔwɔlawo, kple ame bubu siwo kpɔa woƒe agbemenuhiãhiãwo tso legba wɔwɔ me ƒoe ɖe amewo nu be woatso ɖe Kristotɔ siwo mekpɔa gome le trɔ̃subɔsubɔnuwɔnawo me o la ŋu. (Dɔwɔwɔwo 19:23-40; Korintotɔwo I, 10:14) Tertullian ŋlɔ bena: “Wobui be Kristotɔawo gbɔe afɔku ɖesiaɖe si dzɔna ɖe Dukɔa dzi kple dzɔgbevɔ̃e ɖesiaɖe si dzɔna ɖe amewo dzi la tsona. Ne Tiber [tɔsisia] ɖɔ gbagbã ɖi, ne Nil metsa de tsi agblewo o, ne tsi medza o alo ne anyigba ʋuʋu, ne dɔ to, ne dɔvɔ̃ aɖe do la, nya ɖeka koe wogblɔna be: ‘Mitsɔ Kristotɔawo na dzatawo!’ ” Nuka kee woɖawɔ wo o, nyateƒe Kristotɔwo ‘kpɔ wo ɖokui dzi nyuie le trɔ̃wo ŋuti.’—Yohanes I, 5:21.\nNyateƒea Kple Subɔsubɔzãwo\n8. Nukatae amesiwo zɔna le nyateƒea me meɖua Kristmas o?\n8 Amesiwo zɔna le nyateƒea me ƒoa asa na azã siwo mesɔ ɖe Ŋɔŋlɔawo nu o ɖuɖu elabena ‘ƒomedodo aɖeke mele kekeli kple viviti dome o.’ (Korintotɔwo II, 6:14-18) Le kpɔɖeŋu me, womeɖua Kristmas si woɖuna le December 25 dzi o. The World Book Encyclopedia gblɔ be: “Ame aɖeke menya ŋkeke si tututu dzi wodzi Kristo o.” The Encyclopedia Americana (1956 Tɔ) gblɔ be: “Saturnalia, si nye Romatɔwo ƒe azã aɖe si woɖuna le December titina ƒe wɔnawoe wokpɔ tsɔ le Kristmas ƒe dzidzɔ kɔnuwo dometɔ geɖe wɔmee.” M’Clintock kple Strong ƒe Cyclopædia gblɔ be: “Menye Mawue de Kristmas ɖuɖu ƒe se o, eye mele N[ubabla] Y[eyea] me o.” Eye agbalẽ si nye Daily Life in the Time of Jesus gblɔ be: “Alẽwo . . . nɔa kpo me le vuvɔŋɔli; eye esia dzaa ɖee fia be ŋkeke si woɖo na Kristmas ɖuɖu, le vuvɔŋɔli la, mesɔ o, elabena Nyanyuigbalẽawo gblɔ be alẽkplɔlawo nɔ gbedzi.”—Luka 2:8-11.\n9. Nukatae Yehowa subɔla siwo nɔ anyi le blema kple esiwo li egbea ƒo asa na Easter ɖuɖu?\n9 Wogblɔna be wotsɔa Easter ɖoa ŋku Kristo ƒe tsitretsitsizã dzii, gake nyatakakatsoƒe siwo ŋu kakaɖedzi le la gblɔ be edo ƒome kple alakpasubɔsubɔ. The Westminster Dictionary of the Bible gblɔ be Easter “nye azã aɖe si woɖuna le adame tsɔ dea bubu kekeli kple adame ƒe mawunɔ si nye Teutonic, si wonya le Anglo-Saxon be Eastre,” alo Eostre, la ŋu. Aleke kee wòɖale o, Encyclopædia Britannica (Tata 11 lia) gblɔ be: “Easter ɖuɖu ŋutinya aɖeke mele Nubabla Yeyea me o.” Kristotɔ gbãtɔwo meɖu Easter o eye Yehowa ƒe amewo meɖunɛ egbea o.\n10. Azã ka ɖuɖue Yesu ɖo anyi, eye amekawoe lé eɖuɖu me ɖe asi pɛpɛpɛ?\n10 Yesu mede se na eyomedzelawo be woaɖu yeƒe dzigbe alo tsitretsitsi zã o, ke boŋ Ŋkuɖoɖo eƒe vɔsakua dzie wòɖo anyi. (Romatɔwo 5:8) Le nyateƒe me la, esia koe nye nudzɔdzɔ si ƒe azã wòde se na eƒe nusrɔ̃lawo be woaɖu. (Luka 22:19, 20) Yehowa Ðasefowo gakpɔtɔ ɖua ƒe sia ƒe ƒe azã sia si wogayɔna hã be Aƒetɔ ƒe Fiẽnuɖuɖu la.—Korintotɔwo I, 11:20-26.\nWoɖe Gbeƒã Nyateƒea le Anyigba Bliboa Dzi\n11, 12. Aleke amesiwo zɔna le nyateƒea me ɖaa kpea asi ɖe gbeƒãɖeɖedɔa ŋui?\n11 Amesiwo nya nyateƒea bunɛ mɔnukpɔkpɔe be yewoatsɔ yewoƒe ɣeyiɣi, ŋusẽ, kple nunɔamesi bubuwo aɖo anyi na gbeƒãɖeɖe nyanyuia. (Marko 13:10) Lɔlɔ̃nu faa nudzɔdzɔwoe wotsɔ do alɔ Kristotɔ gbãtɔwo ƒe gbeƒãɖeɖedɔae. (Korintotɔwo II, 8:12; 9:7) Tertullian ŋlɔ bena: “Ne nudzɔɖaka ƒomevi aɖe nɔ anyi gɔ̃ hã la, womedzɔa ga le amewo si le mɔa nu dea eme o, abe asitsadɔe mawusubɔsubɔ nye ene o. Amesiame tsɔa ga home sue aɖe vɛ ɣleti sia ɣleti—alo ɣesiaɣi si wòlɔ̃, eye ne elɔ̃, alo ne wòate ŋui ko; elabena womezinɛ ɖe ame aɖeke dzi o; enyea lɔlɔ̃nu faa nudzɔdzɔ.”—Apology, ta 39.\n12 Lɔlɔ̃nu faa nudzɔdzɔwoe wotsɔna doa alɔ xexeame katã ƒe Fiaɖuƒegbeƒãɖeɖedɔ si wɔm Yehowa Ðasefowo le la hã. Le Ðasefoawo megbe la, ɖetsɔlemetɔ ŋudzedzekpɔlawo bunɛ mɔnukpɔkpɔe be yewoatsɔ yewoƒe nudzɔdzɔwo ado alɔ dɔ siae. Le afisia hã la, ɖekawɔwɔ aɖe le Kristotɔ gbãtɔawo kple Yehowa Ðasefowo dome.\nNyateƒea Kple Ame Ŋutɔ ƒe Agbenɔnɔ\n13. Petro ƒe nuxlɔ̃ame ka dzie Yehowa Ðasefowo wɔna ɖo le woƒe agbenɔnɔ gome?\n13 Abe amesiwo le zɔzɔm le nyateƒea me ene la, Kristotɔ gbãtɔwo wɔ ɖe apostolo Petro ƒe nuxlɔ̃amea dzi be: “Miaƒe anyinɔnɔ le trɔ̃subɔlawo dome nanɔ nyuie, bene nusi ta wogblɔ nya ɖe mia ŋuti ɖo abe vɔ̃wɔlawo ene la, le miaƒe dɔ nyui wɔwɔ, siwo wodze si azɔ ŋuti la, woakafu Mawu le kpɔkpɔɖaŋkeke la dzi.” (Petro I, 2:12) Yehowa Ðasefowo wɔna ɖe nya siawo dzi.\n14. Aleke Kristotɔwo bua modzakaɖeɖe ɖigbɔwoe?\n14 Esi xɔsegbegbe do mo ɖa gɔ̃ hã la, amesiwo gblɔna be Kristotɔwoe yewonye ƒo asa na nuwɔna gbegblẽwo. W. D. Killen, si nye sɔlemeha la ƒe blemaŋutinyafialagã, ŋlɔ bena: “Le ƒe alafa evelia kple etɔ̃lia me la, fefewɔƒe si le du gã ɖesiaɖe me nyea afisi amesiame dina be yewoayi; eye togbɔ be fefeawɔlawo nyea agbegbegblẽnɔlawo ŋutɔ hã la, ɣeyiɣia me tɔwo tsɔ woƒe fefe siwo wowɔna ɖia kɔ na woƒe dzodzro vɔ̃wo ɣesiaɣi. . . . Nyateƒe Kristotɔwo katã nyɔŋu fefewɔƒea. . . . Wotsria eƒe nuwɔna nyɔŋuwo; eye woƒe dzixɔsewo na woléa fu mawu kple mawunɔwo ƒe trɔ̃subɔsubɔnuwɔna si wowɔna ɖaa la.” (The Ancient Church, axa 318-19) Yesu yomedzela vavã siwo li egbea hã ƒoa asa na nu nyɔŋuwo kple modzakaɖeɖe ɖigbɔwo.—Efesotɔwo 5:3-5.\nNyateƒea Kple “Dziɖuɖu Siwo Ŋusẽ Li Na”\n15, 16. Amekawoe nye “dziɖuɖu, siwo ŋusẽ li na la,” eye aleke amesiwo le zɔzɔm le nyateƒea me la bua woe?\n15 Togbɔ be Kristotɔ gbãtɔwo nɔ agbe nyui hã la, Roma fiagã akpa gãtɔwo bu susu vɔ̃ ɖe wo ŋu. E. G. Hardy gblɔ be fiagãawo bu wo abe “yeaɖi zazɛ̃nyahela siwo ŋu bubu mele o” ene. Mɔmefia Pliny Suetɔ si ɖu Bithynia dzi kple Fiagã Trajan dome lɛtaŋɔŋlɔwo ɖee fia be dziɖulawo ƒe akpa gãtɔ menya nu boo aɖeke tso Kristotɔnyenye ŋu o. Aleke Kristotɔwo bua Dukɔae?\n16 Abe alesi wònɔ le Yesu yomedzela gbãtɔwo gome ene la, Yehowa Ðasefowo bɔbɔa wo ɖokui na ‘dunyahedziɖuɖu siwo si ŋusẽ le’ la va ɖo afi aɖe. (Romatɔwo 13:1-7) Ne nusi amegbetɔwo bia kple Mawu ƒe lɔlɔ̃nu mewɔ ɖeka o la, nya me si woatso enye be: “Ele be, woabu Mawu awu amewo.” (Dɔwɔwɔwo 5:29) Agbalẽ si nye After Jesus—The Triumph of Christianity gblɔ be: “Togbɔ be Kristotɔwo makpɔ gome le fiagã subɔsubɔ me o hã la, womenye aglãdzelawo o, eye togbɔ be woƒe subɔsubɔ to vovo eye wòtɔaŋku na trɔ̃subɔlawo o hã la, womenye ŋɔdzinu aɖeke na fiaɖuƒea o.”\n17. (a) Dziɖuɖu ka ƒe akpadzinɔlae Kristotɔ gbãtɔwo nye? (b) Aleke Kristo yomedzela vavãwo wɔ ɖe Yesaya 2:4 me nyawo dzi le woƒe agbe mee?\n17 Kristotɔ gbãtɔwo nye Mawu ƒe Fiaɖuƒea ƒe akpadzinɔlawo, abe alesi ko blemafofo Abraham, Isak, kple Yakob xɔ ‘du si Mawu tu’ ƒe ŋugbedodoa dzi see ene. (Hebritɔwo 11:8-10) Abe woƒe Aƒetɔ Yesu ke ene la, nusrɔ̃lawo menye ‘xexeame ƒe akpa aɖeke o.’ (Yohanes 17:14-16) Eye le amegbetɔwo ƒe aʋawɔwɔ kple dzrewɔwɔ teƒe la, wotia ŋutifafa yome boŋ to ‘woƒe yiwo tsɔtsɔ tu kodziwoe’ me. (Yesaya 2:4) Esi sɔlemeha ŋutinunyafiala Geoffrey F. Nuttall tsɔ wo nɔ sɔsɔm kple amesiwo ɖi wo la, egblɔ be: “Nɔnɔme si nɔ Kristotɔ gbãtɔwo si ɖe aʋawɔwɔ ŋu la sɔ pɛpɛpɛ kple amesiwo yɔa wo ɖokuiwo be Yehowa Ðasefowo la tɔ si dzi menya lɔ̃na ɖo na mí bɔbɔe.”\n18. Nukatae susu aɖeke meli si ta dziɖuɖu aɖeke navɔ̃ Yehowa Ðasefowo o?\n18 Abe akpaɖekedzimadela siwo bɔbɔa wo ɖokui na “dziɖuɖu siwo ŋusẽ li na” ene la, Kristotɔ gbãtɔawo menye ŋɔdzi na dunyahedziɖuɖu aɖeke o, eye nenema ke Yehowa Ðasefowo hã le. Dziehe Amerika nyadzɔdzɔgbalẽmetola aɖe ŋlɔ bena: “Nazãbubu kple makamakaɖeamedzie nana wosusuna be Yehowa Ðasefowo nye ŋɔdzinu na dunyahedziɖuɖu. Wonye ame fafawo kple amesiwo medzea aglã ɖe dziɖuɖu ŋu o abe alesi woakpɔ mɔ be mawusubɔsubɔha nanɔ ene.” Dziɖuɖumegã siwo nya nu tso Yehowa Ðasefowo ŋu la nya be susu aɖeke meli si ta yewoavɔ̃ wo o.\n19. Nya kae woate ŋu agblɔ le Kristotɔ gbãtɔwo kple Yehowa Ðasefowo ŋu le adzɔxexe gome?\n19 Mɔ ɖeka si nu Kristotɔ gbãtɔwo de bubu “dziɖuɖu siwo ŋusẽ li na” ŋu le enye to woƒe adzɔwo xexe me. Esi Justin Martyr nɔ agbalẽ ŋlɔm na Roma Mɔmefia Antoninus Pius (138-161 M.Ŋ.) la, egblɔ be Kristotɔwo “lɔ̃na” xea woƒe adzɔwo “faa wu amewo katã.” (First Apology, ta 17) Eye Tertullian gblɔ na Roma dziɖulawo be woƒe adzɔxɔlawo “nada akpe na Kristotɔwo” le alesi wokpɔna egbɔ be yewoxe yewoƒe adzɔwo pɛpɛpɛ ta. (Apology, ta 42) Kristotɔwo kpɔ viɖe tso Pax Romana, alo Roma ƒe Ŋutifafa la me, tsɔ kpe ɖe eƒe se kple ɖoɖo, mɔdodo nyuiwo, kple ƒudzimɔzɔzɔ si me dedienɔnɔ nɔ ŋu. Esi wokpɔ alesi nu nyui siwo wowɔ ɖe vi na woe la, wowɔ ɖe Yesu ƒe nyawo dzi be: “Nusi nye kaisaro tɔ la, mitsɔe na kaisaro, eye nusi nye Mawu tɔ la, na Mawu.” (Marko 12:17) Yehowa ƒe ame siwo li egbea wɔna ɖe aɖaŋuɖoɖo sia dzi eye wokafua wo le woƒe nyateƒetoto le adzɔxexe me ta.—Hebritɔwo 13:18.\nNyateƒe La—Nublanue Wònye\n20, 21. Le nɔvilɔlɔ̃ si me ŋutifafa le gome la, nɔnɔme ɖeka tɔgbe kawoe le Kristotɔ gbãtɔwo kple Yehowa subɔla siwo li egbea si?\n20 Esi Kristotɔ gbãtɔawo zɔ le nyateƒea me ta la, ebla wo ɖekae le nɔviwo ƒe habɔbɔ si me ŋutifafa nɔ me abe alesi Yehowa Ðasefowo le egbea ene. (Dɔwɔwɔwo 10:34, 35) Lɛta aɖe si wota ɖe The Moscow Times me gblɔ be: “Wonya [Yehowa Ðasefowo] nyuie be wonye xɔlɔ̃wɔlawo, dɔmenyotɔwo, kple ame fafa siwo wote ŋu dea ha kplii bɔbɔe, siwo meƒoa nya ɖe ame nu o eye wodia ŋutifafa le woƒe ƒomedodo kple ame bubuwo me ɣesiaɣi . . . Zãnuxɔlawo, ahatsunolawo, alo atikevɔ̃ɖizãlawo mele wo dome o, eye menye nu sesẽ aɖeke tae o: Ðeko wodzea agbagba be woƒe Biblia ƒe dzixɔsewo nafia mɔ wo le nusianu si wowɔna alo gblɔna me. Ne ɖe xexeametɔwo katã adze agbagba teti be yewoanɔ agbe ɖe Biblia ƒe mɔ nu abe alesi Yehowa Ðasefowo nɔnɛ ene la, míaƒe xexe vlo sia atrɔ kuraa.”\n21 Encyclopedia of Early Christianity gblɔ be: “Sɔlemeha gbãtɔ la bu eɖokui ameƒome yeye ɖeka ƒe ƒuƒoƒo si me Yudatɔwo kple Trɔ̃subɔla siwo melɔ̃a wo nɔewo ƒe nya tsã o la nɔa ŋutifafa me le.” Yehowa Ðasefowo hã nye dukɔwo dome nɔviwo ƒe habɔbɔ si lɔ̃a ŋutifafa—xexeme yeye habɔbɔ aɖee nyateƒe. (Efesotɔwo 2:11-18; Petro I, 5:9; Petro II, 3:13) Esi dedienɔnɔdzikpɔlawo ƒe amegã si le Pretoria Adzɔnuɖefiaƒe le South Africa kpɔ alesi Ðasefo siwo tso ameƒomeviwo katã me kpe ta le afima ŋutifafatɔe la, egblɔ be: “Amesiame wɔ nudzeame eye wonye nudzeamewɔlawo, amewo ƒo nu kple gbeɖɔɖɔe na wo nɔewo, ne woaƒo nu tso nɔnɔme si woɖe fia le ŋkeke ʋɛ siwo va yi me ŋu la—wo katã ɖo kpe miaƒe habɔbɔa me tɔwo ƒe agbenyuinɔnɔ dzi eye mienɔa anyi ɖekae abe ƒome kpɔdzidzɔ ɖeka ene.”\nWoyra Wo le Nyateƒea Fiafia Ta\n22. Nukae le dzɔdzɔm le esi Kristotɔwo le nyateƒea ɖem fia ta?\n22 Paulo kple Kristotɔ bubuwo to woƒe agbenɔnɔ kple gbeƒãɖeɖedɔa dzi ‘nɔ nyateƒea ɖem fia.’ (Korintotɔwo II, 4:2) Ðe mèlɔ̃ ɖe edzi be Yehowa Ðasefowoe le esia ke wɔm hele nyateƒea fiam dukɔwo katã me tɔwo oa? Le xexeame katã la amewo le nyateƒe tadedeagu la me vam eye wole zi ƒom ɖe ‘Yehowa ƒe aƒe ƒe to la’ dzi madzudzɔmadzudzɔe. (Yesaya 2:2, 3) Ƒe sia ƒe la, ame akpe geɖe xɔa nyɔnyrɔ tsɔ ɖea woƒe adzɔgbeɖeɖe na Mawu fiana si na be wole hame yeye geɖe ɖom.\n23. Aleke nèkpɔ tso amesiwo le nyateƒea fiam dukɔwo katã me tɔwo ŋu?\n23 Togbɔ be Yehowa ƒe amewo tso teƒe vovovowo hã la, wowɔ ɖeka le nyateƒe tadedeagu me. Lɔlɔ̃ si woɖena fiana na wokpɔa wo dzea sii be Yesu ƒe nusrɔ̃lawoe wonye. (Yohanes 13:35) Èle ekpɔm be ‘Mawu le wo dome vavãa’? (Korintotɔwo I, 14:25) Èle amesiwo le nyateƒea fiam dukɔwo katã la domea? Ne nenemae la, neva eme be nàyi edzi anɔ ŋudzedzekpɔkpɔ mavɔ ɖem fia ɖe nyateƒea ŋu eye mɔnukpɔkpɔ nasu asiwò be nàzɔ le eme tegbee.\n• Le tadedeagu gome la, ɖekawɔwɔ kae le Kristotɔ gbãtɔawo kple Yehowa Ðasefowo dome?\n• Subɔsubɔzã ka koe amesiwo le zɔzɔm le nyateƒea me la ɖuna?\n• Amekawoe nye “dziɖuɖu, siwo ŋusẽ li na,” eye aleke Kristotɔwo bua woe?\n• Aleke nyateƒea nye nublanui?\nKristotɔwo ƒe kpekpewo nye yayra na amesiwo le zɔzɔm le nyateƒea me la tso gbaɖegbe ke\nYesu de se na eyomedzelawo be woaɖu yeƒe vɔsaku ƒe Ŋkuɖodzia\nAbe Kristotɔ gbãtɔawo ene la, Yehowa Ðasefowo dea bubu “dziɖuɖu, siwo ŋusẽ li na” ŋu\nƉoe Ɖe Amewo Ɖoe Ɖe Amewo Woyia Edzi Zɔna Le Nyateƒea Me\nw02 7/15 axa 20-25


Yosua, Gibeontɔwo, Kple ‘Ɣe Si Tɔ Ðe Teƒe Ðeka!’ | Biblia Me Nusɔsrɔ̃wo Na Ðeviwo\nGBE BUBU Acholi Afrikaans Albanian Amerika Tokunɔgbe Amharic Arabic Armenian Azerbaijani Azerbaijani (Cyrillic) Basque Bassa (Cameroon) Batak (Karo) Bicol Bislama Boulou Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Croatian Czech Dangme Danish Dutch Ecuador Tokunɔgbe Edo Efik Estonian Eŋlisi Eʋegbe Fijian Finnish Fon Franse Ga Galician Garifuna Georgian German Germany Tokunɔgbe Greek Guarani Gun Haitian Creole Hausa Herero Hiligaynon Hindi Hmong (Ɣi) Hungarian Iban Ibinda Igbo Iloko Indonesian Irish Isoko Italian Italy Tokunɔgbe Kabiye Kabuverdianu Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Latvian Lhukonzo Lingala Lithuanian Lomwe Low German Luganda Luo Macedonian Macua Malagasy Malay Malayalam Mam Marathi Maya Mazatec (Huautla) Mexico Tokunɔgbe Mixe Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyungwe Nzema Okpe Ossetian Otetela Pangasinan Pidzin (Kamerun) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Cuzco) Quiche Quichua (Chimborazo) Quichua (Imbabura) Romanian Russian Samoan Sango Sena Sepedi Serbian Serbian (Roman) Sesotho (South Africa) Setswana Seychelles Creole Shona Sinhala Slovak Slovenian Spanish Sranantongo Sunda Swahili Swati Swedish Tagalog Tahitian Tamil Tandroy Tarascan Tatar Telugu Thai Tiv Tojolabal Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Valencian Venda Vezo Vietnamese Waray-Waray Wayuunaiki Wolaita Xhosa Yoruba Zapotec (Lachiguiri) Zulu\nDukɔ bubu siwo le Kanaan la se nu si dzɔ ɖe Yeriko dzi. Woƒe fiawo ɖoe be yewoawɔ ɖeka awɔ aʋa kple Israel-viwo. Gake Gibeontɔwo ya wɔ nu bubu aɖe. Wodo awu vuvuwo eye wova Yosua gbɔ va gblɔ nɛ be: ‘Anyigba didi aɖe dzie míetso va. Míese nu siwo katã Yehowa wɔ na mi le Egipte kple Moab la ŋu nya. Mido ŋugbe na mí be yewomadze mía dzi o, ekema míazu miaƒe subɔviwo.’\nYosua xɔ woƒe nyawo dzi se eye wòlɔ̃ be yewomadze wo dzi o. Le ŋkeke etɔ̃ megbe la, eva see be menye anyigba didi aɖe dzie wotso va o. Kanaan-nyigba dzie wotso. Yosua bia Gibeontɔwo be: ‘Nu ka ta mieble mí?’ Woɖo eŋu be: ‘Míenɔ vɔvɔ̃m! Míenya be miaƒe Mawu Yehowa le aʋa wɔm na mi. Míeɖe kuku migawu mí o.’ Yosua wɔ ɖe ŋugbe si wòdo na wo la dzi eye wòna wotsi agbe.\nEteƒe medidi o, Kanaantɔwo ƒe fia atɔ̃ kple woƒe aʋakɔwo ho ɖe Gibeontɔwo ŋu. Yosua kple eƒe aʋawɔlawo zɔ zã bliboa be yewoaxɔ na Gibeontɔwo. Esi ŋu ke la wokpe aʋa kple futɔawo. Kanaantɔwo si ɖo ta goawo katã me. Yehowa na tsikpe gãwo dza ɖe wo dzi le teƒe siwo katã wosi yi. Eye Yosua bia Yehowa be wòana ɣe natɔ ɖe teƒe ɖeka. Nu ka tae wòbia Yehowa be wòana ɣe natɔ ɖe teƒe ɖeka evɔ nu sia medzɔ kpɔ o? Elabena Yosua ka ɖe Yehowa dzi. Ɣe tɔ ɖe teƒe ɖeka ŋkeke bliboa va se ɖe esime Israel-viwo ɖu Kanaan-fiawo kple woƒe aʋakɔwo dzi.\n“Mina miaƒe ‘Ɛ̃’ nanye ɛ̃, eye miaƒe ‘Ao’ nanye ao, elabena nu si wu esiawo la, vɔ̃ɖitɔ la gbɔe wòtso.”—Mateo 5:37\nNyabiasewo: Nu kae Gibeontɔwo wɔ tsɔ kpɔ wo ɖokuiwo ta? Aleke Yehowa kpe ɖe Israel-viwo ŋui?


1 Mose 7 - Holy Bible [Ewe Bible 1913] - (1Mo 7)\nTete Yehowa gblɔ na Noa be na: Yi ɖe aɖakaʋu la me, wò ŋutɔ kple aƒewò me katã, elabena mekpɔ bena, ame dzɔdzɔe nènye le dzidzime sia dome.\nƉe lã matsrimatsriwo katã atsu kple asi adreadre, kple lã tsitsriwo atsu kple asi eveveve.\nNenema ke naɖe dziƒoxe dzodzoewo hã atsu kple asi adreadre, bena woƒe ƒome natsi agbe le anyigba dzi.\nElabena esusɔ ŋkeke adre mana tsi nadza ɖe anyigba dzi ŋkeke blane kple zã hã blane, eye matsrɔ̃ nusianu, si mewɔ ɖe anyigba dzi.\nEye Noa wɔe, abe alesi Mawu de se nɛ ene.\nNoa xɔ ƒe alafa ade, esime tsiɖɔɖɔ ɖe anyigba.\nEye Noa kple viaŋutsuwo kple srɔ̃a hekpe ɖe viaŋutsuawo srɔ̃wo ŋuti, woyi ɖe aɖakaʋu la me, hafi tsi va ɖe anyigba.\nLã matsrimatsriwo kple lã tsitsriwo kple xe dzodzoewo hekpe ɖe nusiwo katã tana le anyigba dzi la ŋuti\nwoyi ɖe Noa gbɔ atsu kple asi eveveve le aɖakaʋu la me, abe alesi Mawu de se na Noa ene.\nEye wòva me le ŋkeke adreagbe bena, tsi dza ɖe anyigba la dzi.\nEsi Noa xɔ ƒe alafa ade, le ɣleti evelia ƒe ŋkeke wuiadrelia dzi tututu la, anyigbatu me tsiwo katã ŋɔ, eye dziƒo nu ʋu.\nEye tsi dzi ɖe anyigba dzi ŋkeke blane kple zã blane sɔŋ.\nLe ŋkeke ma dzi tututu Noa kple viaŋutsuwo: Sem, Xam kple Yafet kple Noa srɔ̃ hekpe ɖe viaŋutsuawo srɔ̃ etɔ̃awo ŋuti, woyi ɖe aɖakaʋu la me;\nwoawo kple gbemelãwo katã le woƒe ƒomeviwo nu kple aƒemelãwo katã le woƒe ƒomeviwo nu kple nu tata, siwo katã tana le anyigba dzi, le woƒe ƒomeviwo nu hekpe ɖe xewo kple nusiwo katã dzona la ŋuti le woƒe ƒomeviwo nu.\nEye lãwo tsyo ƒomevi, siwo me agbegbɔgbɔ le la, woyi de Noa gbɔ eveveve le aɖakaʋu la me.\nEye lã, siwo yi ɖe egbɔ la, wonye atsu kple asi; lã vovovowo yi ɖe egbɔ, abe alesi Mawu ɖe se nɛ ene. Eye Yehowa do ʋɔ ɖe enu.\nEye tsia le anyigba la ɖem ŋkeke blane sɔŋ, eye tsia le agbɔ sɔm hekɔ aɖakaʋu la ɖe dzi, ale bena, aɖakaʋu la le tsia ŋgɔ.\nEye tsia le ɖɔɖɔm ɖe dzi hesɔ gbɔ ɖe anyigba la dzi, eye aɖakaʋu la le tsatsam le tsia ŋgɔ.\nEye tsia do agbogbo de anyigba dzi ŋutɔŋutɔ hede to kɔkɔ, siwo katã le dziƒoa te la.\nEye tsia dɔ gbɔ to kɔkɔwo ta me abɔklugui wuiatɔ̃; ale wɔ, eye towo katã bu de tsia me.\nEye nu gbagbe, siwo ʋãa wo ɖokui le anyigba dzi; xe dzodzoewo, aƒemelãwo, gbemelãwo kple nusiwo katã tana le anyigba dzi, hekpe ɖe amewo ŋu, wo katã wotsi tɔ la me.\nNusianu, si agbegbɔgbɔ le eme, si gbɔna toa ŋɔti me, eye wonɔa agbe le anyigba ƒuƒui dzi la ku.\nNusianu, si nɔ anyigba dzi, tso amewo dzi vaseɖe aƒemelãwo kple nu tatawo kpakple dziƒoxe dzodzoewo dzi, wotsrɔ̃ wo ɖa le anyigba dzi; negbe Noa kple nusiwo le egbɔ le aɖakaʋua me koe tsi agbe.\nEye tsia le ɖɔɖɔm ɖe anyigba dzi ŋkeke alafa ɖeka kple blaatɔ̃ sɔŋ.\n1 Mose 7:1\n1 Mose 7:2\n1 Mose 7:3\n1 Mose 7:4\n1 Mose 7:5\n1 Mose 7:6\n1 Mose 7:7\n1 Mose 7:8\n1 Mose 7:9\n1 Mose 7:10\n1 Mose 7:11\n1 Mose 7:12\n1 Mose 7:13\n1 Mose 7:14\n1 Mose 7:15\n1 Mose 7:16\n1 Mose 7:18\n1 Mose 7:19\n1 Mose 7:21\n1 Mose 7:22\n1 Mose 7:23\n1 Mose 7:24\n1 Mose 1 / 1Mo 1\n1 Mose 2 / 1Mo 2\n1 Mose 3 / 1Mo 3\n1 Mose 4 / 1Mo 4\n1 Mose 5 / 1Mo 5\n1 Mose 6 / 1Mo 6\n1 Mose 7 / 1Mo 7\n1 Mose 8 / 1Mo 8\n1 Mose 9 / 1Mo 9\n1 Mose 10 / 1Mo 10\n1 Mose 11 / 1Mo 11\n1 Mose 12 / 1Mo 12\n1 Mose 13 / 1Mo 13\n1 Mose 14 / 1Mo 14\n1 Mose 15 / 1Mo 15\n1 Mose 16 / 1Mo 16\n1 Mose 17 / 1Mo 17\n1 Mose 18 / 1Mo 18\n1 Mose 19 / 1Mo 19\n1 Mose 20 / 1Mo 20\n1 Mose 21 / 1Mo 21\n1 Mose 22 / 1Mo 22\n1 Mose 23 / 1Mo 23\n1 Mose 24 / 1Mo 24\n1 Mose 25 / 1Mo 25\n1 Mose 26 / 1Mo 26\n1 Mose 27 / 1Mo 27\n1 Mose 28 / 1Mo 28\n1 Mose 29 / 1Mo 29\n1 Mose 30 / 1Mo 30\n1 Mose 31 / 1Mo 31\n1 Mose 32 / 1Mo 32\n1 Mose 33 / 1Mo 33\n1 Mose 34 / 1Mo 34\n1 Mose 35 / 1Mo 35\n1 Mose 36 / 1Mo 36\n1 Mose 37 / 1Mo 37\n1 Mose 38 / 1Mo 38\n1 Mose 39 / 1Mo 39\n1 Mose 40 / 1Mo 40\n1 Mose 41 / 1Mo 41\n1 Mose 42 / 1Mo 42\n1 Mose 43 / 1Mo 43\n1 Mose 44 / 1Mo 44\n1 Mose 45 / 1Mo 45\n1 Mose 46 / 1Mo 46\n1 Mose 47 / 1Mo 47\n1 Mose 48 / 1Mo 48\n1 Mose 49 / 1Mo 49\n1 Mose 50 / 1Mo 50